KPM teliti tempatkan pelajar duduki peperiksaan

PUTRAJAYA: Kementerian Pendidikan (KPM) sedang meneliti cadangan untuk menempatkan pelajar di Sabah yang akan menduduki peperiksaan, di asrama bagi sekolah yang terpaksa ditutup ekoran pandemik Covid-19, kata Menteri Kanan (Pendidikan) Dr Radzi Jidin.

Katanya, ini susulan kecenderungan ibu bapa di Sabah yang mahukan anak mereka yang akan menduduki peperiksaan Sijil Pelajaran Malaysia (SPM) dan Sijil Tinggi Pelajaran Malaysia (STPM), menjalani sesi pembelajaran secara bersemuka dengan para guru“Cadangan itu diteliti susulan permintaan daripada ibu bapa di negeri itu,” katanya dalam sidang media di sini semalam selepas mempengerusikan mesyuarat secara dalam talian, bersama Jabatan Pendidikan Negeri dan Pejabat Pendidikan Daerah yang berada di bawah Perintah Kawalan Pergerakan Bersyarat (PKPB).

Menurutnya, walaupun pelajar yang tinggal di asrama di Sabah telah dibenarkan untuk pulang ke rumah masing-masing ekoran pelaksanaan PKPB, namun kebanyakan ibu bapa memilih agar mereka terus tinggal di asrama kerana keadaannya yang kondusif dan lebih selamat.

Selain itu katanya, akses kepada internet yang terhad serta ketiadaan peranti untuk menjalani pembelajaran secara dalam talian, juga menjadi faktor kekangan kepada para pelajar terutama bagi mereka yang berada di kawasan luar bandar dan pedalaman.

“Namun guru-guru telah melakukan usaha terbaik mereka, dengan menyediakan modul-modul untuk pelajar yang tiada kemudahan internet dan peranti, khususnya untuk mereka yang akan menghadapi peperiksaan bagi membolehkan mereka mengulangkaji di rumah pada tempoh ini,” katanya.

Radzi berkata, pelaksanaan PKPB kali ini secara umumnya agak berbeza, kerana para pelajar lebih bersedia untuk mengikuti pembelajaran secara dalam talian, kerana telah berpengalaman ketika pelaksanaan Perintah Kawalan Pergerakan (PKP) sebelum ini.

Mengenai penutupan sekolah, Radzi berkata perkara itu dibuat atas nasihat Kementerian Kesihatan (KKM), berdasarkan situasi jangkitan wabak di sesebuah kawasan.

“Kita akan patuh kepada arahan KKM dan buat masa ini, penutupan sekolah adalah di kawasan zon merah yang mempunyai jangkitan dalam kalangan komuniti dan sekolah, yang mempunyai kes positif Covid-19,” katanya.

Buat masa ini, katanya sebanyak 2,601 sekolah yang berdaftar dengan KPM ditutup sementara, ekoran Covid-19 melibatkan 1.67 juta pelajar.Kerajaan mengumumkan pelaksanaan PKPB di Selangor, Kuala Lumpur dan Putrajaya, bermula 14 hingga 27 Oktober. PKPB juga dilaksanakan di seluruh Sabah berkuat kuasa 13 sehingga 26 Oktober ini. – Bernama

See author's posts


KTRDRN mohon kebenaran tubuhkan MPKK

SIBU: Kelab Tuai Rumah Dipilih Rakyat Ngemah (KTRDRN) merayu agar Kerajaan Sarawak membenarkan kelab tersebut menubuhkan Majlis Pengurusan Komuniti Kampung (MPKK).

Pengerusi KTRDRN Lembat Atau berkata, mereka menghadapi pelbagai kesulitan untuk membawa pembangunan dalam kawasan mereka termasuk membantu para penduduk rumah panjang.

Ini kerana, mereka tidak mempunyai surat lantikan rasmi dari kerajaan.

“Penubuhan MPKK ini diambil kira sekiranya kerajaan negeri masih tidak dapat mencari jalan penyelesaian untuk ketua rumah panjang yang masih belum mempunyai surat pelantikan rasmi.

“Pada masa yang sama kami mahu kerajaan negeri bersikap belas kasihan terhadap penduduk rumah panjang di sini dengan memberikan jumlah pembangunan yang sama dengan Jawatankuasa Kemajuan dan Keselamatan Kampung (JKKK) yang diakui oleh kerajaan,” katanya dalam satu kenyataan, baru-baru ini.

Sehubungan itu, beliau memohon Kerajaan Sarawak untuk memberikan jawapan mengenai status mereka.

“Sekiranya perkhidmatan kami tidak diperlukan, maka kami sedia untuk berundur dengan segera,” katanya.

Lembat berkata, ini adalah antara isu yang dibincangkan dalam perjumpaan kelab yang diadakan baru-baru ini yang dihadiri oleh 25 ketua rumah panjang yang masih belum mempunyai surat lantikan rasmi di daerah Ngemah.

Beliau berkata ketua-ketua rumah panjang berkenaan mewakili 288 pintu dan sekitar 1,600 penghuni rumah panjang.

Mereka juga membincangkan mengenai peraturan baru untuk menubuhkan JKKK dan pertukaran ketua rumah panjang.

Setiausaha kelab Brian Langit mengatakan peraturan baru itu menyebabkan mereka menghadapi masalah untuk mendaftarkan JKKK mereka dan juga membuka akaun bank kerana mereka memerlukan pengesahan dari pejabat daerah.

“Oleh kerana kami tidak mempunyai surat lantikan rasmi, secara automatik bank tidak akan membenarkan kami membuka akaun untuk JKKK kami.

“Ini satu lagi kesulitan yang harus kita hadapi terutama apabila kita menerima geran projek luar bandar kecil atau bantuan bencana atau bantuan lain dari kerajaan,” katanya.

Oleh Nurzilla Mohamad

See author's posts


Antidepressant kurangkan risiko kemasukan ke hospital

PARIS: Merawat pesakit Covid-19 berisiko tinggi dengan antidepressant fluvoxamine boleh mengurangkan risiko kemasukan ke hospital berpanjangan sehingga satu pertiga berdasarkan kajian berskala besar semalam.

Penulis berkata, penyelidikan itu boleh membantu meningkatkan perlindungan kos rendah terhadap penyakit teruk atau kematian di negara yang masih belum menerima dos vaksin yang mencukupi semasa pemvaksinan yang tidak sekata.

Fluvoxamine secara tradisinya digunakan untuk merawat keadaan kesihatan mental seperti kemurungan dan gangguan obsesif-kompulsif dan telah dipilih untuk percubaan kerana sifat anti-radangnya.

Banyak masalah yang berpunca daripada Covid-19 disebabkan oleh bengkak kerana sistem imun bertindak balas secara berlebihan terhadap jangkitan.

Dalam jurnal The Lancet Public Health, penyelidik dari Amerika Utara dan Selatan, menggambarkan keputusan dalam hampir 1,500 pesakit luar Covid-19 di Brazil.

Daripada 741 orang yang menerima fluvoxamine, seramai 79 orang (lebih 10 peratus) telah tinggal lama di hospital.

Daripada 756 yang menerima placebo ( ubat atau prosedur yang ditetapkan untuk faedah psikologi kepada pesakit dan bukannya untuk sebarang kesan fisiologi), didapati 119 orang (15.7 peratus) telah dimasukkan ke hospital.

Penulis berkata, pemberian fluvoxamine mengakibatkan pengurangan relatif dalam kemasukan ke hospital sebanyak 32 peratus.

“Covid-19 masih menimbulkan risiko kepada individu di negara yang mempunyai sumber yang rendah dan akses terhad kepada vaksinasi,” kata Edward Mills dari McMaster University, penyelidik utama bersama dalam percubaan itu.

“Oleh itu, mengenal pasti terapi yang murah, tersedia secara meluas dan berkesan terhadap Covid-19 adalah sangat penting dan menggunakan semula ubat sedia ada yang tersedia secara meluas dan mempunyai profil keselamatan yang difahami dengan baik adalah kepentingan tertentu,” ujarnya.

Walaupun mengurangkan kematian bukanlah kawasan tumpuan yang dimaksudkan, kajian itu juga mendapati bahawa 12 pesakit dalam kumpulan placebo akhirnya meninggal dunia, manakala hanya seorang daripada kumpulan fluvoxamine meninggal dunia akibat virus itu.

Penulis menekankan bahawa penilaian lanjut diperlukan kerana fluvoxamine tiada dalam senarai ubat penting Pertubuhan Kesihatan Sedunia (WHO) dan boleh menyebabkan ketagihan.

“Memandangkan keselamatan fluvoxamine, toleransi, kemudahan penggunaan, kos rendah dan ketersediaan yang meluas, penemuan ini mungkin mempunyai pengaruh penting pada garis panduan kebangsaan dan antarabangsa mengenai pengurusan klinikal Covid-19,” kata Gilmar Reis, ketua bersama kajian yang berpangkalan di Belo Horizonte, Brazil. -AFP

See author's posts


Nasib Undik dapat perhatian

SIMUNJAN: Nasib mangsa kebakaran di Rumah Panjang Sungai Bulu, Simunjan, Undik anak Chelum mendapat perhatian.

Ia berikutan keperihatinan Ahli Dewan Undangan Negeri (ADUN) N.25 Simunjan, Awla Dris yang turun padang melawat beliau semalam.

“Kita bersimpati dengan nasib yang menimpa beliau (Undik anak Chelum).

“Diharap beliau tabah menempuhi musibah ini dalam keadaan sama penduduk di rumah panjang berkenaan meraikan sambutan Hari Gawai,” ujar Awla ketika ditemui.

Menurut Awla, mujur kebakaran yang berlaku hanya meranapkan sebahagian bilik milik mangsa dan ia berjaya dikawal. “Apa pun, saya ingin mengingatkan kepada masyarakat agar sentiasa berwaspada selain menitikberatkan soal keselamatan untuk mengelak masalah yang tidak diingini berlaku,” tambah beliau lagi.

Oleh Faizal Bujang

See author's posts


Bomba lancar pasukan MOCSAR

MIRI: Jabatan Bomba dan Penyelamat Malaysia (JBPM) melancarkan Pasukan Mencari dan Menyelamat di Gunung dan Gua (MOCSAR) Taman Negara Mulu, semalam.

Pengarah JBPM Negeri Sarawak Khirudin Drahman berkata idea untuk menubuhkan pasukan berkenaan tercetus sejak tahun 2017 lalu.

“Ia bermula ketika JBPM Negeri Sarawak telah melaksanakan latihan penyelamatan yang melibatkan Pasukan Khas Operasi, Taktikal dan Penyelamat Malaysia (STORM) di Taman Negara Mulu selama seminggu,” katanya dalam satu kenyataan semalam.

Cadangn itu menjadi kenyataan berikutan untuk meningkatkan keyakinan pelancong sekali gus merancakkan industri pelancongan negeri di Taman Negara berkenaan.

Menurutnya, kejadian lemas di Gua Rusa Taman Negara Mulu tahun lalu meraguy nyawa pelancong Belanda dan pemandu pelancong warga tempatan semalam telah genap satu tahun pada tarikh 12 Julai tahun lepas benar-benar menguji kesiapsiagaan jabatan dalam menghadapi insiden.

“Begitu juga kebakaran hutan di Bukit Batu Bungan menuntut Bomba untuk mencari kaedah penyelesaian segera supaya sebarang insiden yang berlaku di Taman Negara Mulu dapat ditangani dalam tempoh masa yang singkat seterusnya meningkatkan capaian masa tindak balas jabatan,” ujarnya.

Menjelaskan perbezaan skop tugasan pasukan itu, Khirudin berkata ia berbeza dengan Pasukan Mencari dan Menyelamat di gunung (MOSAR) Kinabalu yang skop tugasnya tertumpu kepada tugas penyelamatan di gunung sahaja.

“Pasukan MOCSAR ini bertanggungjawab sebagai anggota pemadaman sekiranya berlaku kebakaran struktur dan hutan, bertindak sebagai pasukan mencari dan menyelamat di gunung dan gua,” jelasnya lagi.

Selain itu, katanya pasukan berkenaan juga akan diberikan kemahiran untuk memberi rawatan awal untuk mangsa-mangsa yang mengalami kecederaan semasa mendaki gunung dan gua.

“Bertindak sebagai first responder (pemberi bantuan awal), pasukan MOCSAR akan dilatih kemahiran menggunakan peralatan komunikasi dan ini perlu bagi memudahkan mereka berkomunikasi dengan Pusat Gerakan Operasi Negeri apabila menghadiri sebarang insiden,” ujarnya.

Terdahulu majlis berkenaan menyaksikan seramai 11 orang anggota MOCSAR menerima surat pelantikan dari oleh Khirudin.

Oleh Diyana Samsuddin

See author's posts


Peniaga kecila digesa beralih kepada digital

KUCHING: Usahawan Perusahaan Kecil dan Sederhana (PKS) digesa untuk mendigitalisasikan operasi perniagaan dengan kadar yang segera bagi memastikan kelangsungan perniagaan mereka semasa pandemik ini.

Menurut Menteri Pembangunan Usahawan dan Koperasi, Dato Sri Wan Junaidi Tuanku Jaafar, peningkatan kes Covid-19 yang semakin membimbangkan dan pelaksanaan Perintah Kawalan Pergerakan (PKP) di beberapa buah negeri menyukarkan untuk membuat ramalan bila keadaan akan kembali seperti sediakala.

“Kebanyakan PKS dipengaruhi oleh keadaan semasa kerana kebanyakan perniagaan mereka bergantung kepada sektor pelancongan.

“Saya tahu banyak pengeluar barang khas Sarawak, seperti kuih lapis dan pengeluar terubuk masin mengalami kesukaran sekarang kerana ketiadaan pelancong.

“Oleh itu, mereka perlu menggunakan perniagaan dalam talian sehingga mereka masih dapat menjangkau potensi pelanggan bukan sahaja di Malaysia tetapi juga di peringkat global,” jelasnya.

Dalam pada itu, Junaidi berkata, inisiatif untuk mendigitalisasikan perniagaan merupakan norma baharu yang perlu dilaksanakan oleh para usahawan.

“Sehingga kini, terdapat banyak platform e-marketplace untuk mereka meletakkan produk dan perkhidmatan mereka di luar sana, termasuk platform e-dagang WarongKu yang baharu dilancarkan.

“Perniagaan yang telah dilaksanakan secara digital bukan sahaja dapat bertahan tetapi telah melihat pertumbuhan yang signifikan dalam penjualan bulanan mereka sebanyak 200 peratus,” katanya.

Mengulas lanjut, Junaidi berkata, para usahawan perlu menjalani latihan dan juga program peningkatan kemahiran untuk melengkapkan mereka dengan pengetahuan dan kemahiran yang relevan.

“Mendigitalisasikan perniagaan bukan sekadar meletakkan produk dan perkhidmatan pada e-market dan ia adalah perlu untuk mempelajari kemahiran lembut lain seperti fotografi, copywriting untuk menjadikan produk lebih menarik bagi pelanggan.

“Saya tahu ini mencabar dan mungkin memerlukan sedikit kos. Maka, Kementerian Pembangunan Usahawan dan Koperasi (MEDAC) dan agensi yang lain akan membantu untuk memberikan bimbingan kepada usahawan.

“Untuk ini kami mempunyai agensi seperti TEKUN untuk membantu pembiayaan mikro dan INSKEN untuk membantu latihan,” jelasnya.

Oleh RYNNA SHA’ERRA

See author's posts


‘Ngauman’ bot kawalan jauh bakal gegar Taman Danu, Serian hujung minggu ini

SERIAN: Taman Danu, Serian bakal digegarkan dengan ‘ngauman’ enjin bot kawalan jauh bermula Jumaat hingga Ahad ini, 4 Disember.

Seramai 150 pelumba dari dalam dan luar negara bersama 517 bot telah mengesahkan penyertaan mereka dalam ‘Serian International Remote Control Carnival 2022’ yang berlangsung selama tiga hari di sini.

Antara acara yang berlangsung selain pertandingan bot kawalan jauh ialah pertandingan rc flying dan rc crawler. Turut diadakan gerai jualan Majlis Daerah Serian, pentas rakyat dan banyak lagi.

Acara akhir bagi kelas B serta E akan diadakan jam 5.50 petang Jumaat ini, manakala bagi kelas D serta F akan diadakan pada Sabtu, 3 Disember (5.50 petang) dan kelas G, H serta A akan diadakan pada Ahad, 4 Disember (2 petang).

Dalam pada itu, 11 pelumba antarabangsa yang mengambil bahagian iaitu masing-masing seorang dari Dubai, Kuwait, Abu Dhabi, Indonesia, Thailand (2), Brunei (5).

See author's posts


Bazaarnita Fatima diperindahkan

DALAT: Bazaarnita Fatima Dalat yang dilancarkan pada hujung tahun lalu akan diperindahkan lagi dengan lantai berjubin demi keselesaan para peniaga dan pengunjung di sana.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah berkata,  ia adalah buah tangan daripada Timbalan Ketua Menteri Datuk Amar Awang Tengah Ali Hasan ketika merasmikan Taman Solidariti pada tahun 2020.

“Ia adalah peruntukan daripada Projek Kecil Luar Bandar (MRP) oleh  Datuk Amar Awang Tengah dan mengumumkannya ketika beliau melancarkan Taman Solidariti Dalat pada hujung tahun lalu,” katanya.

Beliau berkata demikian  kepada media setelah  melawat Bazarnita Fatima Dalat bagi memantau kerja-kerja naik taraf kemudahan di sana pada Rabu lalu.

Fatimah juga mendedahkan  bahawa sebahagian daripada peruntukan sebesar RM150,000 itu juga  akan digunakan untuk menyediakan singki di Bazaarnita berkenaan.

“Selain jubin dan singki, kita juga akan menggunakan dana  itu untuk memasang  penutup sinar matahari pada bangunan BazaarNita,” kata beliau.

Fatimah, yang juga merupakan Ahli Dewan Undangan Negeri (ADUN) Dalat menyatakan bahawa Jawatankuasa Pengurusan Bazaarnita tersebut telah diwujudkan demi memastikan kemudahan dan operasinya terurus seperti yang diharapkan.

“Seperti yang kita semua maklum, Bazaarnita Fatima ini adalah sebagai platform bagi ibu-ibu tunggal atau penjaja kecil-kecilan dalam kalangan wanita kita memasarkan produk-produk mereka. Dengan itu operasi  dan penyelenggaraannya harus terurus, dengan itu  kita merasakan adalah penting untuk mempunyai jawatankuasa pengurusan yang terdiri daripada kalangan mereka sendiri,” tambahnya lagi.

Sementara itu,  bangunan yang terletak bersebelahan dengan Pasar Tamu dan Pasar Basah Dalat itu mempunyai 40 lot perniagaan.

Turut serta di dalam lawatan ini ialah Pegawai Daerah Dalat, Kueh Leh Poh dan Pengerusi Jawatan Pengurusan Bazaarnita Fatima Dalat, Kaunselor Moon Ulan Inal.

Oleh Henry b Siyu

See author's posts


‘Formula Sarawak’ dikongsi pada pertemuan RISEAP di New Zealand

AUCKLAND: ‘Formula Sarawak’ iaitu keharmonian dan persefahaman agama dan kaum, harus dikongsi dengan masyarakat lain di luar Bumi Kenyalang sebagai asas hubungan antara agama dan kaum di seluruh dunia.

Premier Sarawak Datuk Patinggi Tan Sri Abang Johari Tun Openg berkata, sebagai seorang pemimpin Islam yang ditugaskan untuk mentadbir dan membangunkan Sarawak berbilang agama dan kaum, beliau bertanggungjawab untuk berlaku adil kepada semua.

“Saya bertanggungjawab untuk memastikan pentadbiran adalah inklusif dan hak serta kepentingan semua kaum dan agama dilindungi berdasarkan lima prinsip ‘maqasid syariah’

“Adalah menjadi kewajipan saya untuk memastikan agama lain selain Islam diberi peluang selari untuk berkembang maju berdasarkan lima prinsip Maqasid iaitu perlindungan nyawa, perlindungan harta, perlindungan kesihatan, perlindungan terhadap agama, dan perlindungan maruah,” katanya.

Beliau berkata demikian pada sesi pertemuam dengan wakil negara anggota Majlis Dakwah Islam Serantau bagi Asia Tenggara dan Pasifik (RISEAP) di sini, hari ini.

Ini adalah lawatan rasmi pertama Abang Johari ke negara anggota RISEAP itu sejak pemilihannya sebagai Presiden RISEAP Januari lalu. Hadir sama adalah wakil dari negara anggota Australia, Fiji dan Papua New Guinea.

Abang Johari juga menarik perhatian bahawa di Sarawak agama lain dibantu melalui Unit Hal Ehwal Agama-agama lain (UNIFOR).

Ini katanya, bagi memastikan mereka mempunyai tempat ibadat yang sesuai dan bermaruah selaras dengan perlindungan agama dan menegakkan maruah manusia dan agama.

“Tahun ini saya memberi UNIFOR RM100 juta untuk agama lain di Sarawak membina rumah ibadat mereka.

“Penghormatan mesti diberikan kepada kaum dan agama lain kerana penghormatan hanya boleh diperoleh dalam pembangunan agama dan kaum yang inklusif.

“Malah pembiayaan juga diberikan untuk tujuan operasi di sekolah, terutamanya semasa pandemik Covid-19,” katanya.

Beliau berkata, pembangunan masyarakat Islam juga mesti disesuaikan dengan perubahan teknologi yang pantas pada era sekarang dan inisiatif ke arah menangani perubahan iklim dan kelestarian.

Katanya, Sarawak sedang menjurus ke arah memperkenalkan ekonomi digital, peningkatan sfera penyelidikan, pembangunan hidrogen dan ekonomi hijau, dan pelbagai inisiatif mencegah perubahan iklim seperti penggunaan penyimpanan dan penyerapan karbon (CCUS) serta perdagangan karbon.

“Di manakah kita sebagai umat Islam dalam hal mengurus negara dan tugas sebagai umat Islam?” “Pendekatan kedua paling penting di bawah kepimpinan saya ialah tumpuan kepada pendidikan dan pembangunan bakat.

“Bagi tujuan ini, lima sekolah antarabangsa berdasarkan sukatan pelajaran Cambridge dan satu sekolah antarabangsa Islam sedang ditubuhkan di Sarawak untuk memastikan kedudukan global negeri dalam pendidikan,” katanya.

Terdahulu, wakil negara anggota dari Australia, New Zealand dan Fiji turut membentangkan laporan mereka.

See author's posts


GPS udah ngamatka semua danji

PAKAN: Chalun Gabungan Parti Sarawak (GPS) Kerusi Kunsil Nengeri (DUN) Pakan, Tan Sri William Mawan Ikom ngatur penemuai ngeyemakka diri enggau rayat ba kandang Pakan.

Nya siti penemuai ‘walkabout’ dikena iya ngeyemakka diri enggau rayat beserimbai enggau Pengawa Bepilih Besai Nengeri Ke-12 (PRN-12) Sarawak ba sitak menua nya.

Sitak menua N.47 Pakan diatu nya majak mansang. Nya ari asil pengawa ke udah digaga orang ngempu kerusi sitak menua nya, Tan Sri William Mawan Ikom berengkah ari taun 1991.

Nya sigi endang nyata bisi dipeda laban bisi meda mayuh pemansang ba kandang menua nya diatu baka jalai raya, ngemanahka fasiliti main enggau lumba, pelajar, eletrik sereta iya ke bukai.

Sekeda ari projek nya Jalan Pakan-Ulu Kota Pakan (Renggat 2) betikas R3 Standard 15.4 kilometer pemanjai ngena ungkus RM122.5 juta.

Perintah GPS udah mujur ngamatka semua danji sereta ukai semina bejaku puang aja sereta udah meri komitmen enda bebagi mai pemansang enggau pengelantang pendiau rayat ba serata Sarawak nyengkaum N.47 Pakan.

Maya PRN-12 Sarawak ke sekali tu orang ke ngempu kerusi N.47 Pakan, Tan Sri William Mawan ke bediri ngarika GPS-PBB deka besatup enggau Hereward Geramong Joseph Allen chalun Parti Bersatu Sarawak (PSB), Jemeli Kerah chalun Parti Bumi Kenyalang (PBK) enggau dua iku chalun bibas iya nya Brawi Anguong enggau Tedong Chakaw @ Jamal Abdullah.

Maya PRN-11, Mawan ke bediri ngarika chalun Barisan Nasional (BN) mujur ngetanka kerusi nya pengudah bulih 3,999 undi ngalahka Dr. Jawie Jingot (Bibas) ke bulih 3,573 undi sereta Rinda Julia Alexander ari DAP (285 undi).

See author's posts


Selesaikan masalah banjir di Kota Belud

KOTA BELUD: Penduduk di beberapa kampung di sini meminta kerajaan menangani segera masalah banjir kilat yang kerap berlaku di kawasan berkenaan.

Masalah yang telah berlarutan sejak sekian lama itu bukan sahaja menyebabkan kerugian ribuan ringgit akibat kerosakan pelbagai barangan, malah turut mengancam keselamatan penduduk sekiranya haiwan berbisa masuk ke dalam rumah ketika banjir.

Seorang penduduk Kampung Paka-Paka, Mohd Amizan Hamdan, 46, berkata setiap kali banjir berlaku, barangan elektrik seperti peti sejuk, kipas dan televisyen rosak kerana air naik terlalu cepat sehingga tidak sempat memindahkan barangan dan perabot rumah ke tempat lebih selamat.

“Peti sejuk yang saya beli tahun lepas pun belum habis bayar, sampai saya rasa tidak mahu beli apa-apa barangan kerana masalah banjir ini seperti tidak boleh diselesaikan.

“Oleh itu, saya mohon agar masalah parit sempit dan tersumbat dipercayai antara punca kampung kami cepat dinaiki air apabila hujan lebat dapat diselesaikan oleh pihak kerajaan,” katanya ketika ditemui di kediamannya di sini semalam.

Suriah Abdullah, 38, dari Kampung Siasai Tamu yang menghadapi masalah sama turut berharap kerajaan dapat mencari kaedah untuk mengelakkan banjir daripada berlaku di kawasan berkenaan, seperti mendalamkan lagi sungai yang terletak berhampiran kampung itu.

Dalam pada itu, Rozita Maimin, 35, dari Kampung Sumbirai pula terkandas di pusat pemindahan sementara (PPS) Dewan Tun Said kerana jalan untuk ke kampungnya telah dinaiki air dan kenderaan tidak boleh melaluinya.

“Rumah saya tidak dilanda banjir, tetapi semalam saya pergi ke Hospital Kota Belud namun terkandas di PPS ini kerana jalan dinaiki air dan lambat untuk surut, saya juga berharap kerajaan lakukan sesuatu kerana kami sudah letih apabila banjir sering berlaku,” katanya.

Sebanyak 16 buah kampung di Kota Belud terjejas banjir kilat ekoran hujan lebat sejak Ahad Lepas. – Bernama

See author's posts


China tunjuk kekuatan udara miliknya

ZHUHAI: China pada Selasa menunjukkan kekuatan udaranya termasuk mempamerkan dron-dron penerbangan dan jet-jet yang mampu mengganggu perkhidmatan elektronik di bandar raya Zhuhai.

Kekuatan udara itu ditunjukkan pada Pameran Antarabangsa Penerbangan dan Aeroangkasa China kali ke-13 ketika ia menyasarkan untuk memodenkan pasukan ketenteraannya.

Tarikh akhir yang ditetapkan Beijing untuk melaksanakan pemodenan itu ialah sehingga tahun 2035.

Pameran itu juga diadakan ketika China berdepan dengan perbalahan mengenai Taiwan yang dituntut oleh Beijing dan isu Laut China Selatan serta permusuhannya dengan Amerika Syarikat (AS).

Bagaimanapun, negara itu masih tertinggal di belakang AS dari aspek teknologi dan pelaburan dalam peralatan perang tetapi pakar-pakar menyatakan Beijing sedang berusaha merapatkan jurang tersebut.

Pada Selasa, pada pameran itu, prototaip sebuah dron pemantauan baharu yang mampu melancarkan serangan iaitu CH-6 dipamerkan kepada orang ramai di Zhuhai.

Memiliki sayap selebar 20.5 meter (m) dan panjang 15.8m, dron tersebut mampu membawa peluru berpandu dan direka untuk pemantauan dan operasi serangan, menurut agensi perisikan Janes.

Dron lain yang dipamerkan ialah WZ-7 yang sesuai untuk menjalankan tugas tinjauan di sempadan dan maritim.

Jet pejuang J-16D turut dipamerkan dan ia mampu untuk mengganggu perkhidmatan elektronik.

Dron dan jet tersebut telah pun digunakan dalam pasukan tentera udara, lapor media kerajaan komunis itu.

Pameran itu sepatutnya diadakan setiap dua tahun sekali tetapi ditangguhkan pada tahun lalu ekoran penularan pandemik Covid-19. – AFP

See author's posts


Kelab diberi kebenaran tingkat latihan

LA LIGA SEPANYOL

LA Liga Sepanyol telah memberitahu kelab bahawa mereka akan dapat meningkatkan latihan untuk melibatkan kumpulan sehingga 10 pemain pada hari Selasa ketika pasukan mengambil langkah lain menuju penyambungan musim yang di rancang bulan depan.

Kerajaan Sepanyol telah mengumumkan protokol yang akan membolehkan sesi latihan diperluas oleh semua kelab, bahkan yang termasuk dalam kawasan yang jauh ketinggalan dalam program de-eskalasi negara itu.

Ini bermaksud pasukan seperti Real Madrid, Barcelona dan Aletico Madrid akan dapat berlatih dalam kumpulan 10, walaupun Madrid dan Catalonia masih berada dalam ‘fasa 0’ sebagai dua wilayah Sepanyol yang paling teruk dilanda oleh Covid-19.

“Ini adalah keputusan menteri. Sangat penting bahawa semua pasukan dapat berlatih dengan cara yang sama,” kata Javier Tebas, presiden La Liga, pada hari Ahad.

Espanyol, Leganes, Getafe dan Real Valladolid juga akan diberi kebenaran khas untuk melakukan latihan dalam kumpulan yang lebih besar.

Langkah itu dilakukan sebagai dorongan kepada harapan La Liga untuk memulakan semula musim ini pada pertengahan bulan Jun dan mengikuti kepimpinan Bundesliga dari Jerman, yang mengadakan permainan dalam stadium kosong pada hari Sabtu.

Pasukan di dua divisyen teratas di Sepanyol sudah kembali ke padang latihan mereka bulan ini, dengan pemain berlatih secara individu sebagai sebahagian daripada program berperingkat La Liga, yang merangkumi ujian biasa dan protokol perubatan yang ketat.

Tebas telah melingkari 12 Jun sebagai tarikh yang ideal untuk perlawanan kembali tetapi mengakui masa yang tepat akan bergantung pada pihak kesihatan di Sepanyol dan lintasan virus.

Menurut kenyataan rasmi oleh kerajaan pada hari Sabtu, kelab sukan profesional “mungkin boleh melakukan sesi latihan yang lengkap” sambil “mematuhi langkah pencegahan dan kebersihan yang sesuai”.

Kenyataan itu meletakkan angka maksimum 14 untuk latihan berkumpulan tetapi La Liga telah memberitahu kelab bahawa hadnya adalah 10 pada hari Isnin.

La Liga pertama kali menggantung perlawanan pada 14 Mac dan Tebas menganggarkan bahawa jika gagal melengkapkan musim ini akan menelan belanja kelab sekitar 1 bilion euro. – AFP

See author's posts


Wilayah Iskandar Malaysia catat pelaburan komited RM13 bilion

UCAPAN PERASMIAN… Perdana Menteri Datuk Seri Ismail Sabri Yaakob berucap merasmikan Ekspo Kerjaya Jamin Kerja Keluarga Malaysia 2022 ‘Revolusi Kerjaya, Memperkasakan Keluarga Malaysia’ di Pusat Dagangan Dunia Kuala Lumpur (WTCKL) semalam. • Foto BERNAMA

KUALA LUMPUR: Wilayah Iskandar Malaysia mencatatkan pelaburan komited sebanyak RM13 bilion pada separuh pertama tahun ini dan sebanyak RM6 bilion daripadanya telah direalisasikan.

Perdana Menteri Datuk Seri Ismail Sabri Yaakob berkata jumlah yang dicatatkan ini membuktikan pelabur asing semakin yakin untuk melabur di Malaysia.

“Sebanyak lebih RM10 bilion bakal dijana oleh pelaburan asing di wilayah ini untuk pembangunan pusat data.

“Pelaburan asing ini akan memberikan pertambahan peluang pekerjaan untuk Keluarga Malaysia. Secara keseluruhannya, lebih 6,000 orang Keluarga Malaysia di wilayah ini telah mendapat manfaat secara langsung daripada semua inisiatif sosioekonomi yang telah dijalankan,” katanya dalam kenyataan semalam.

Terdahulu, beliau mempengerusikan Mesyuarat Ahli Pihak Berkuasa Wilayah Iskandar Malaysia (IRDA) Kali Ke-30 bersama Menteri Besar Johor Datuk Onn Hafiz.

Ismail Sabri berkata sejak penubuhan pada 2006 sehingga Jun 2022, Iskandar Malaysia telah merekodkan sejumlah RM367.8 billion dan sebanyak 60 peratus daripadanya, RM219 bilion telah direalisasikan.

Beliau berkata daripada keseluruhan pelaburan direkodkan tersebut, RM148.1 bilion adalah daripada pelaburan asing.

Dalam pada itu, katanya IRDA turut merangka Strategi Pertanian Moden dalam mengukuhkan agenda Sekuriti Makanan.

Beliau berkata pembangunan teknologi 5G yang merupakan komponen sokongan utama Pertanian Moden disegerakan di Kawasan Iskandar Malaysia bagi menangani isu bekalan makanan dalam negara.

Katanya ini sejajar dengan agenda kerajaan yang memberikan penekanan kepada sekuriti makanan melalui peruntukan Rancangan Malaysia Ke-12.

Beliau berkata Pertanian Moden Iskandar Malaysia ini bakal menjenamakan IRDA sebagai “Agrifood Hub” Malaysia.

Katanya IRDA juga sedang merangka Draf Pelan Pembangunan Komprehensif Iskandar Malaysia 2022 – 2030 yang bakal menjadikan wilayah ini sebagai salah satu tunjang utama menjana ekonomi negara dengan berkonsepkan pembangunan mampan dan berdaya tahan terhadap ketidaktentuan, kejutan dan tekanan masa depan. – Bernama

See author's posts


GPS berusaha tawan Mas Gading, Serian

KUCHING: Gabungan Parti Sarawak (GPS) akan berusaha menawan kerusi Parlimen Mas Gading dan Serian, kedua-duanya kawasan majoriti kaum Bidayuh pada Pilihan Raya Umum ke-15 (PRU-15).

Naib Presiden Parti Pesaka Bumiputera Bersatu (PBB), Datuk Roland Sagah Wee Inn berkata, GPS akan berusaha membuktikan bahawa gabungan parti itu adalah pilihan terbaik buat rakyat di dua kawasan tersebut.

“Kami akan lawan mereka (parti lawan) dan tunjukkan yang kami adalah lebih baik, terutamanya dalam memberikan komitmen bagi membantu rakyat dan bukan hanya retorik,” katanya selepas menghadiri Persidangan Antarabangsa Ke-2 Sains dan Teknologi Inovatif Bagi Penyelidikan dan Pendidikan (INNOSTRE) 2022, anjuran Universiti Teknologi Mara (UiTM) Cawangan Sarawak di sini, hari ini.

DAP Sarawak sebelum ini mengumumkan Mordi Bimol sebagai calonnya untuk mempertahankan kerusi Parlimen Mas Gading, manakala Laerry Jabul sebagai calonnya di Serian.

Sementara itu, Roland berkata calon GPS di dua kawasan tersebut juga akan diumumkan Pengerusi GPS Datuk Patinggi Tan Sri Abang Johari Tun Openg nanti.

GPS merupakan gabungan parti dianggotai PBB, Parti Rakyat Sarawak (PRS), Parti Demokratik Progresif (PDP) dan Parti Rakyat Bersatu Sarawak (SUPP).

Suruhanjaya Pilihan Raya (SPR) menetapkan 19 November ini sebagai tarikh pengundian bagi PRU-15 dan penamaan calon pada 5 Nov, manakala pengundian awal pada 15 November.

Pada PRU-14, Mordi Bimol (DAP) menang kerusi Mas Gading dengan majoriti 3,024 undi manakala Datuk Seri Richard Riot dari SUPP menang kerusi Serian dengan majoriti 9,905 undi. – Bernama

See author's posts


70 peratus telah berdaftar

SIBU: Pendaftaran penerima vaksin Covid-19 di Sibu menunjukkan jumlah yang tinggi dengan hampir 70 peratus secara keseluruhannya penduduk telah mendaftar.

Penyelaras Jawatankuasa Pengurusan Bencana Bahagian (JPBB) Sibu, Dr Annuar Rapaee berkata, pendaftaran penerima suntikan vaksin dilakukan dengan dua cara iaitu manual dan MySejahtera.

“Sekarang ini sedang dalam proses untuk memindahkan dari manual ke MySejahtera, itu yang memakan masa sedikit,” jelasnya.

Beliau berkata demikian kepada pemberita di Pusat Pemberian Vaksin (PPV) Stadium Tertutup Sibu, semalam.

Dr. Annuar yang juga Menteri Muda Kesihatan Awam dan Perumahan berkata, lebih daripada 800 orang warga emas akan menerima suntikan vaksin dos kedua Covid-19 pada semalam.

“Semua yang hadir pada hari ini adalah mereka yang telah diberikan dos pertama pada 19 April lepas. Mereka adalah penerima suntikan kumpulan pertama untuk masyarakat umum di Sibu, pada hari Jumaat lepas kumpulan kedua.

“Mungkin pada 18 Mei nanti kita ada satu lagi kumpulan penerima suntikan vaksin, jadual belum dikeluarkan,” ujarnya.

Ahli Dewan Undangan Negeri (ADUN) Nangka itu berpuas hati kerana program suntikan vaksin dos kedua di PPV Stadium Tertutup Sibu berjalan lancar hari ini.

“Hari ini kita bersyukur kerana keadaannya teratur, kita bahagi penerima mengikut zon masa. Siapa yang temu janji 9.00 pagi kita letak di satu khemah, 10.00 pagi satu khemah dan 11.00 pagi satu khemah, mereka tidak bercampur.

“Mereka yang datang pada hari ini mengikut jadual masa yang tepat. Tidak seperti hari Jumaat lepas semua datang satu kali,” ujarnya lagi.

Beliau memberitahu, seramai 157 penerima vaksin yang telah diberi temujanji didapati tidak ke PPV Stadium Tertutup Sibu pada Jumaat lepas.

“Ada juga mereka yang hadir tapi ditolak kerana mempunyai tekanan darah yang tinggi. Dan hanya ada seorang yang tidak mahu menerima vaksin Sinovac, itu adalah senario pada hari Jumaat lepas.

“Hari ini tidak ada yang tidak mahu, hari ini kita memberikan Pfizer-BioNTech disebabkan ia dos kedua,” katanya.

Beliau menyeru kepada penduduk Sibu supaya datang mengikut masa yang telah ditetapkan ke PPV Stadium Tertutup Sibu.

Menerusi hantaran di Facebook rasminya semalam, Dr. Annuar yang juga Menteri Muda Pendidikan, Sains dan Penyelidikan Teknologi memberitahu bahawa pihaknya telah bersetuju menambah 13 khemah, 860 kerusi dan 30 kerusi roda.

Oleh AKUN GIMAN

See author's posts


Francisca Luhong James julang nama Sarawak

KUCHING: Sentiasa merendah diri walau dalam keadaan apapun.

Itulah sikap yang ditonjolkan oleh Ratu Cantik Malaysia (Miss Universe) 2020, Francisca Luhong James, 25, ketika berdepan dengan orang ramai.

Anak gadis kelahiran Sarawak telah melakar satu lagi sejarah buat negeri ini apabila berjaya memenangi pertandingan ratu cantik nombor satu di Malaysia.

Gadis berketurunan Kayan, Kenyah dan Iban itu berjaya menewaskan 17 peserta lain untuk melayakkan dirinya mewakili Malaysia di pentas Ratu Cantik 2020 kelak.

Ujar Francisca, beliau tidak menyangka kemenangan berpihak kepadanya memandangkan peserta dari negeri lain lebih hebat dan layak memegang gelaran tersebut.

“Kehidupan saya berubah setelah dinobatkan sebagai Ratu Cantik Malaysia 2020.

“Saya akan bangun 4.00 pagi setiap hari untuk berdandan bagi berjumpa orang ramai terutama pihak media yang ingin membuat liputan tentang diri saya,” katanya ketika sesi temubual khas Majlis Sambutan Rasmi Kedatangan Ratu Cantik Malaysia 2020 di Kuching, semalam.

Majlis ini diserikan dengan kehadiran isteri kepada Menteri Muda Belia dan Sukan Negeri Sarawak, Datin Melinda Claudia Bucking Lawan.

Kemenangan Francisca ini melakar sejarah baru untuk Sarawak dan berita gembira buat rakyat di negeri ini setelah menanti selama 13 tahun yang mana pada kali terakhir anak Sarawak memenangi pertandingan ini adalah pada 2007 yang diwakili oleh Adelaine Chin Ai Nee.

Francisca juga bergelar anak Dayak pertama yang memenangi gelaran Ratu Cantik Malaysia 2020 dan kejayaan ini bakal dicatatkan di dalam Malaysia Book of Records.

Ditanya mengenai peragaan, Francisca lebih memilih pemakaian yang tidak terlalu menonjol tetapi berkelas tersendiri.

“Saya lebih suka kepada ‘simplicity is the best but always look classy’, “ujarnya.

Beliau juga memperjuangkan hak wanita dan cuba mengangkat martabat wanita hingga ke mata dunia.

“Saya mahu memperkasakan hak-hak wanita muda untuk menjadi pemimpin di Malaysia.

“Selain itu, mahu membuktikan bahawa kuasa yang ada pada wanita amat relevan,” jelasnya.

Francisca turut merakamkan penghargaan buat ibu bapa, keluarga dan para penyokongnya yang tidak putus memberikan sokongan ketika pertama kali menyertai pertandingan ini.

See author's posts


PKPB boleh dilaksanakan di zon hijau

ZARINA ABDULLAH

KUCHING:
Kebenaran pembukaan sektor ekonomi di bawah Perintah Kawalan Pergerakan
Bersyarat (PKPB) tidak menjadi masalah bagi kawasan zon hijau, namun langkah
berjaga-jaga serta norma baharu tetap perlu dipatuhi.

Timbalan
Ketua Menteri Tan Sri Datuk Amar Dr. James Jemut Masing bersetuju
pengumuman tersebut, kerana pembukaan yang dilaksanakan secara perlahan dan
stabil, ini penting dan bagus bagi aktiviti ekonomi selain membantu memutuskan
rantaian jangkitan Covid-19.

“Namun
operasi perniagaan yang dibenarkan beroperasi untuk terus memainkan peranan
serta mematuhi segala SOP dan peraturan yang ditetapkan.

“Pengumuman
Perdana Menteri Tan Sri Muhyiddin Yassin untuk membuka kegiatan ekonomi adalah
betul, termasuk keputusan untuk tetap melarang aktiviti yang memerlukan jarak
dekat antara orang, seperti perhimpunan keagamaan, sukan yang bersentuhan dan
persekolahan,” katanya dalam kenyataan di sini, semalam.

Beliau
berkata demikian mengulas mengenai pembukaan semula hampir semua sektor ekonomi
dan aktiviti perniagaan dalam tempoh Perintah Kawalan Pergerakan (PKP) bermula
4 Mei nanti.

Tegasnya,
mereka yang dibenarkan beroperasi haruslah mengikuti peraturan dan jangan
terlalu tamak kerana jika kita kalah PKP akan dilaksanakan semula pada masa
akan datang dan kita harus bermula semula dari awal.

Beliau
turut berkata bagi bagi pembukaan premis makanan di zon merah di seluruh negara
adalah perlu dikaji dahulu

“Sebelum
vaksin dijumpai, kita tidak dapat melaksanakan sepenuhnya serta menjalani
kehidupan normal sebelum ini,” ujarnya.

See author's posts


Arab Saudi pintas peluru berpandu, dron Yemen

RIYADH: Pasukan tentera perikatan diketuai Arab Saudi semalam memintas peluru berpandu balistik dan dron yang dilancarkan kumpulan pemberontak Houthi ke arah negara tersebut, lapor media kerajaan.

Kumpulan pemberontak itu sebelum ini mendakwa peluru berpandu itu disasarkan ke arah bandar raya Riyadh.

Para pemberontak yang mempunyai hubungan dengan Iran itu telah meningkatkan serangan ke atas Arab Saudi dengan menyasarkan serangan terutamanya di wilayah selatan sepanjang sempadan kedua-dua negara.

Pada tengah hari semalam, stesen televisyen Al-Masirah milik kumpulan pemberontak tersebut berkata, ia menyerang sasaran penting di Riyadh dengan menggunakan dron dan sebuah peluru berpandu.

Namun, jurucakap tentera perikatan, Turki al-Maliki berkata, ia berjaya memintas dan memusnahkan sejumlah peluru berpandu balistik dan dron bom yang dilancarkan ke arah negara beraja tersebut.

Tentera perikatan campur tangan untuk menyokong kerajaan Yemen pada tahun 2015 selepas kumpulan Houthi merampas ibu kota Sanaa dan menutup pangkalan sementara kerajaan di Aden.

Sejak itu ribuan penduduk kebanyakannya orang awam terbunuh dan berjuta-juta lagi hilang tempat tinggal sehingga Pertubuhan Bangsa-Bangsa Bersatu pernah menyatakan ia merupakan bencana kemanusiaan terbesar di dunia. – AFP

See author's posts


Pasaran getah dijangka diniagakan dalam jajaran kecil

KUALA LUMPUR: Pasaran getah Malaysia dijangka didagangkan dalam jajaran kecil minggu ini dengan kecenderungan meningkat, demikian menurut Persatuan Pengeluar Sarung Tangan Getah Malaysia (MARGMA).

Presiden MARGMA, Denis Low berkata, hujan yang turun sesekali di kawasan pengeluaran getah akan memberi kesan kepada produktiviti getah, sekali gus mendorong peningkatan harga.

“Permintaan yang banyak akan wujud berikutan China membuka semula lebih banyak kemudahan pengeluarannya, namun, bekalan adalah rendah akibat keadaan cuaca yang tidak menentu.

“Kita telah melihat harga getah yang mengukuh untuk beberapa minggu pada masa ini dan ini akan menentukan penanda aras harga komoditi itu agar kekal kukuh pada tahap ini,” katanya kepada Bernama.

Bagi minggu yang baru berakhir, pasaran getah diniagakan kebanyakannya rendah, diheret turun oleh pasaran niaga hadapan getah serantau yang lemah, di samping kebimbangan peningkatan ketegangan Amerika Syarikat dengan China yang menjejaskan sentimen pasaran.

Berasaskan Jumaat ke Jumaat, harga rujukan getah fizikal Lembaga Getah Malaysia (LGM) untuk gred tayar SMR 20 turun 12 sen kepada 537 sen sekilogram, manakala susu getah pukal jatuh satu sen kepada 470 sen sekilogram.

Pada 5.00 petang, harga rujukan getah fizikal LGM bagi SMR 20 turun 8.5 sen kepada 540 sen sekilogram manakala susu getah pukal rendah setengah sen kepada 470 sen sekilogram.-Bernama

See author's posts


Perdagangan Borong & Runcit cecah RM1.3 trilion

KUALA LUMPUR: Jualan perdagangan borong dan runcit Malaysia mencatatkan nilai jualan bulanan tertinggi berjumlah RM120.5 bilion pada Disember, dengan jualan tahunan mencecah RM1.3 trilion pada 2021 dengan pertumbuhan sebanyak empat peratus, menurut Jabatan Perangkaan Malaysia.

Dalam kenyataan semalam, Ketua Perangkawan Datuk Seri Dr Mohd Uzir Mahidin (gambar) berkata, prestasi 2021 disokong oleh perdagangan borong, yang meningkat 6.4 peratus untuk mencapai RM641.8 bilion, diikuti perdagangan runcit yang berkembang sebanyak 4.4 peratus kepada RM533.6 bilion.

Bagaimanapun, subsektor kenderaan bermotor merekodkan nilai jualan lebih rendah berbanding 2020, merosot 8.2 peratus kepada RM124 bilion. Bagi perbandingan pra-pandemik, sektor ini masih di bawah paras nilai 2019 dengan pertumbuhan -2.0 peratus.

Peningkatan 3.5 peratus bagi perdagangan borong dan runcit pada Disember disumbangkan oleh subsektor perdagangan runcit yang mencatatkan pertumbuhan positif dengan peningkatan se- banyak RM3.0 bilion atau 3.5 peratus kepada RM48.5 bilion.

Pertumbuhan subsektor perdagangan runcit sebanyak 3.5 peratus pada Disember 2021 disokong oleh jualan runcit di kedai bukan pengkhususan yang meningkat 6.0 peratus atau RM1.6 bilion kepada RM18 bilion.

Bagaimanapun, jualan runcit di kedai khusus kekal negatif untuk mencatatkan -3.1 peratus.

Perdagangan borong turut berkembang dengan pertumbuhan sebanyak 4.1 peratus atau RM2.3 bilion kepada RM57.6 bilion pada Disember 2021.

Mengenai subsektor perdaga-ngan borong, kenaikan 4.1 peratus disumbangkan oleh jualan borong makanan, minuman dan tembakau yang mencatatkan peningkatan sebanyak RM0.9 bilion atau 8.1 peratus kepada RM11.5 bilion.Ini diikuti jualan borong bahan mentah pertanian dan haiwan hidup dengan 14.7 peratus untuk merekodkan RM4.7 bilion.

Lain-lain pengkhususan jualan borong turut meningkat 2.3 peratus kepada RM22.5 bilion.

Bagi perbandingan dengan bulan sebelumnya, perdagangan borong meningkat 2.2 peratus disumbangkan oleh jualan borong barangan isi rumah dengan peningkatan sebanyak 4.4 peratus.

Pertumbuhan 1.5 peratus dalam subsektor kenderaan bermotor bulan ini disumbangkan oleh jualan alat ganti dan aksesori kenderaan bermotor yang melonjak 11.7 peratus atau RM0.4 bilion kepada RM3.5 bilion.

Ini diikuti penyelenggaraan dan pembaikan kenderaan bermotor dan jualan, penyelenggaraan dan pembaikan motosikal, masing-masing sebanyak 9.8 peratus dan 5.6 peratus.

Bagaimanapun, jualan kenderaan bermotor merosot -4.5 peratus pada Disember 2021.

Bagi perbandingan bulanan, jualan subsektor ini meningkat 8.2 peratus yang disumbangkan oleh jualan alat ganti dan aksesori kenderaan bermotor yang bertumbuh 15.2 peratus.

Bagi perbandingan bulan ke bulan, nilai jualan perdagangan borong dan runcit meningkat 2.5 peratus, disokong oleh pembukaan semula pelbagai sektor ekonomi termasuk perjalanan rentas negeri.

Berbanding Disember 2019 iaitu sebelum pandemik Covid-19, perdagangan borong dan runcit meningkat 4.1 peratus.Mengenai prestasi suku tahunan, peningkatan 5.1 peratus pada suku tahun keempat pada tahun ini bagi perdagangan borong dan runcit adalah didorong oleh subsektor perdagangan borong yang berkembang RM8.2 bilion atau 5.1 peratus kepada RM169.7 bilion.

Ini diikuti perdagangan runcit yang meningkat 5.0 peratus atau RM6.7 bilion untuk merekodkan RM142.6 bilion.Subsektor kenderaan bermotor turut meningkat 5.3 peratus atau RM2.1 bilion untuk mencapai RM42 bilion pada suku tahun ini.

Bagi perbandingan suku tahun ke suku tahun, sektor ini melonjak 17.8 peratus. Bagi prestasi berbanding suku tahun yang sama pada 2019, sektor ini bertumbuh 4.6 peratus.

Dalam kenyataan lain, Mohd Uzir berkata, indeks volum perdagangan borong dan runcit Malaysia meningkat semula 1.4 peratus pada suku keempat 2021, menjadikan pertumbuhan keseluruhan 2021 kepada 2.1 peratus.

Peningkatan itu disumbangkan oleh subsektor kenderaan bermotor yang tumbuh 3.7 pe-ratus, diikuti perdagangan runcit yang meningkat 2.0 peratus.

Bagaimanapun, perdagangan borong turun secara marginal -0.03 peratus dalam tempoh yang sama.

Bagi perbandingan suku tahun ke suku tahun, indeks volum melonjak 16.3 peratus, disokong oleh kenderaan bermotor yang meningkat 136.9 peratus.

Berbanding suku tahun keempat pada 2019 iaitu sebelum pandemik Covid-19, indeks volum bagi sektor ini berkembang untuk merekodkan 2.1 peratus.

“Bagi indeks volum pela-rasan musim, perdagangan borong dan runcit melonjak 15.3 peratus berbanding suku tahun ketiga 2021.

“Semua subsektor menca-tatkan pertumbuhan positif iaitu kenderaan bermotor 137.1 peratus, perdagangan runcit 8.5 peratus dan perdagangan borong 6.0 peratus,” katanya.

Ketua Perangkawan turut memaklumkan indeks volum perdagangan borong dan runcit mengakhiri 2021 dengan 124.1 mata, meningkat 2.1 peratus, disokong oleh perdagangan borong dan perdagangan runcit yang meningkat, masing- masing 3.8 peratus dan 3.4 peratus.

Bagi perbandingan sebelum pandemik, sektor ini masih di bawah prestasi 2019 dengan -4.2 peratus, disebabkan subsektor kenderaan bermotor yang jatuh -10.2 peratus.-Bernama

See author's posts


Jasa Ronnie terus dikenang

KELUARGA Malaysia akan sentiasa mengenang jasa dan pengorbanan mendiang Ronnie Ignatius Theseira dalam sukan lawan pedang, kata Perdana Menteri Datuk Seri Ismail Sabri Yaakob.

Menerusi catatan di Facebook rasmi beliau hari ini, Ismail Sabri berkata negara kehilangan seorang legenda yang dihormati dalam sukan lawan pedang negara berikutan pemergian Ronnie, Sabtu lepas.

“Takziah saya ucapkan kepada keluarga atlet Olimpik Tokyo 1964 itu dan berharap mereka terus tabah  menghadapi dugaan ini,” kata Ismail Sabri.

Ronnie, 92, yang membantu memperkenalkan sukan lawan pedang di Malaysia sekitar 1950-an, meninggal dunia akibat sakit tua.

Mendiang yang pernah mewakili Malaysia pada Sukan Olimpik 1964 di Tokyo merupakan pengasas Persatuan Lawan Pedang Amatur Malaysia selain pernah melatih kebanyakan bekas atlet negara pada era 1970-an dan 1980-an.-Bernama

See author's posts


The Reds ke suku akhir

BERBISA… Takumi Minamino (tengah) menampilkan sentuhan berbisa apabila berjaya meledakkan dua golbagi membantu Liverpool layak ke suku akhir Piala FA dengan jaringan 2-1 menewaskan Norwich City, semalam.• Foto AFP

LIVERPOOL mara ke suku akhir Piala FA selepas dua gol penyerang Jepun Takumi Minamino di babak pertama memastikan kemenangan 2-1 ke atas Norwich City di Anfield.

Tiga hari selepas menjulang Piala Liga untuk trofi major pertama musim ini, Liverpool menguasai pesaing Liga Perdana Inggeris itu di awal permainan.

Gol pertama Minamino melengkapkan gerakan menarik Liverpool dengan Divock Origi, yang diberi peluang memulakan permainan oleh Jurgen Klopp, membuat umpanan untuk rakan sepasukannya itu pada minit ke-29.

Rembatan padu Minamino lapan minit kemudian meletakkan Liverpool selesa di depan dan Alex Oxlade-Chamberlain hampir meledak gol ketiga di pertengahan babak kedua.

Bagaimanapun Norwich cuba bangkit dan Lukas Rupp memberikan harapan dengan merapatkan jurang ketika permainan berbaki 14 minit.

Penjaga gol Liverpool Alisson menafikan peluang Norwich untuk menyamakan kedudukan apabila menyelamatkan percubaan Jonathan Rowe.

“Kami tidak pernah mara ke suku akhir Piala FA di bawah pengendali Jerman itu. Kami melakukan 10 pertukaran dan ia sukar menentang pasukan yang bagus, tetapi kami bermain dengan baik dan menjaringkan gol yang menarik.

“Takumi pemain yang menakjubkan dan malam ini adalah permainan terbaiknya buat kami. Dia sentiasa memberikan ancaman,” kata Klopp yang mempunyai peluang memburu tiga lagi trofi musim ini.

Dalam pada itu, Chelsea turut mara ke suku akhir Piala FA susulan kemenangan 3-2 di Luton yang berlangsung beberapa jam selepas pemiliknya Roman Abramovich mengumumkan untuk menjual kelab berkenaan.

Skuad kendalian Thomas Tuchel bertandang ke Kenilworth Road untuk pusingan kelima Piala FA selepas jutawan Russia itu membuat keputusan menjual Chelsea berikutan konflik di Ukraine membabitkan negara asalnya, Russia.

Jutawan Russia itu terpaksa berbuat demikian kerana bimbang dia akan dikenakan tindakan oleh kerajaan British sekali gus menjejaskan reputasi Chelsea.

Abramovich, yang didakwa rapat dengan Presiden Russia Vladimir Putin akan menyerahkan sebahagian keuntungan jualan kelab kepada mangsa perang Ukraine.

Selepas pelaburan besarnya membantu Chelsea memenangi 19 trofi utama sepanjang 19 tahun memiliki kelab itu, Abramovich mengakui begitu sukar buatnya untuk menyerahkan kelab itu kepada orang lain.

Penyerang Belgium Romelu Lukaku melengkapkan kebangkitan Chelsea untuk memastikan kemaraan ke suku akhir Piala FA selepas dua kali mereka ketinggalan.

Chelsea dibolosi seawal minit kedua menerusi tandukan Reece Burke namun anak buah Tuchel bangkit menyamakan kedudukan pada minit ke-27 hasil jaringan sulung Saul Niguez yang dipinjamkan Atletico Madrid pada Ogos tahun lalu.

Luton sekali lagi mendahului pada minit ke-40 selepas kesilapan Malang Sarr membolehkan Harry Cornick melepasi perangkap ofsaid untuk menyempurnakan hantaran Carlo Mendes Gomes.

Chelsea menyamakan kedudukan pada minit ke-68 menerusi Timo Werner yang meledak gol pertamanya dalam lapan perlawanan selepas mendapat hantaran Ruben Loftus-Cheek.

Lukaku menjaringkan gol ke-11 dirinya musim ini dengan menolak masuk hantaran lintang Werner pada minit ke-78.

Manakala Southampton turut menempah tempat di suku akhir selepas menewaskan West Ham 3-1 di St Mary’s. – AFP

See author's posts


UTAMAKAN RAKYAT, SARAWAK

MIRI: Kerajaan Gabungan Parti Sarawak (GPS) akan terus memberi keutamaan untuk melindungi hak, kepentingan Sarawak dan rakyatnya.

Ketua Menteri, Datuk Patinggi Tan Sri Abang Johari Tun Openg berkata, kerajaan GPS tidak mempunyai agenda tersendiri dalam mentadbir negeri ini.

“Kerajaan kita (GPS) tiada agenda tersendiri, bagi saya dan rakan seperjuangan yang lain ialah kita utamakan rakyat dan Sarawak.

“Ada sesetengah orang, masuk parti keluar parti dan menubuhkan parti baharu kerana mereka mempunyai agenda tersendiri yang belum tercapai dalam parti.

“Saya sudah berada dalam politik sudah 40 tahun, sudah tentu dalam parti ada masalahnya sendirinya tetapi prinsip mesti ada kerana kita bekerja untuk rakyat,” katanya semasa berucap pada Majlis Perasmian Bangunan Baharu Dewan Bandaraya Miri di sini, semalam.

Abang Johari turut menyifatkan parti politik yang berpangkalan di negeri ini yang menggembar-gemburkan kemerdekaan untuk Sarawak sebagai hanya berkhayal dan tidak mampu menunaikan janji mereka berbanding GPS.

“GPS tidak bermimpi, kita akan tunaikan janji sepertimana kami menyampaikan bangunan (Dewan Bandaraya) ini kepada anda hari ini.

Mengimbas kembali, Datuk Bandar MBM Adam Yii yang memohon untuk membina dewan bandar raya baharu semasa majlis makan malam ulang tahun Bandar Raya Miri, Abang Johari berkata, beliau telah menyediakan dana untuk tujuan itu dan kerajaan GPS telah menunaikan janjinya.

Mengenai bangunan baharu itu, beliau berkata, ia melambangkan perpaduan antara Kerajaan Sarawak, kerajaan tempatan dan rakyat Sarawak.

Selain itu, beliau menegaskan perpaduan, keharmonian kaum dan kestabilan politik adalah penting untuk kemajuan dan pembangunan ekonomi Sarawak.

“Tahniah orang Miri kerana memiliki Dewan Bandaraya sendiri tapi apa yang penting kita kekalkan budaya yang ada demi kemakmuran negeri.

Turut hadir, Menteri Kerajaan Tempatan dan Perumahan, Dato Sri Dr. Sim Kui, Menteri Pengangkutan Dato Sri Lee Kim Shin,Menteri Utiliti, Dato Sri Dr Stephen Rundi Utom, Menteri Muda Pelancongan,Kesenian dan Kebudayaan, Datuk Sebastian Ting, Datuk Bandar Majlis Bandaraya Miri, Adam Yii dan bekas Timbalan Ketua Menteri Datuk Patinggi Tan Sri Dr. George Chan Hong Nam.

Oleh LIONG CHAI LING

See author's posts


Nilai jualan asing mengecil kepada RM331.04 juta

KUALA LUMPUR: Pelabur asing terus kekal sebagai penjual bersih minggu ini, namun, jumlah nilai aliran keluar bersih mengecil kepada RM331.04 juta daripada RM444.92 juta minggu lepas.

Dari 29 Jun hingga 2 Julai, purata penyertaan asing berkurangan kepada 15.5 peratus berbanding dengan 16.3 peratus bagi tempoh sebelum itu.

Ketua Pakar Ekonomi Bank Islam Malaysia Bhd, Dr Mohd Afzanizam Abdul Rashid berkata dalam jangka tersebut, penjualan bersih oleh runcit tempatan pula bernilai RM39.7 juta dengan purata penyertaan sebanyak 36.49 peratus berbanding dengan pembelian bersih RM266.93 juta pada minggu sebelum ini.

Sementara itu, nilai pembelian bersih oleh institusi tempatan meningkat kepada RM370.75 juta dengan purata penyertaan mereka pada 48.02 peratus, daripada RM177.98 juta pada minggu lepas.

Beliau berkata penjualan bersih asing tidak banyak berubah pada awal minggu apabila dana luar pesisir hanya menjual ekuiti tempatan bernilai RM12.7 juta bersih pada Isnin.

“Kekurangan aktiviti penjualan adalah sejajar dengan peningkatan semula FBM KLCI sebanyak 0.5 peratus pada hari yang sama, dalam persekitaran minat baru terhadap kaunter sarung tangan dan penjagaan kesihatan,” katanya kepada Bernama.

Bagaimanapun, penjualan bersih asing meningkat kepada RM79.2 juta pada Selasa, menjadikan nilai aliran keluar bersih asing bagi keseluruhan Jun 2020 berjumlah RM2.98 bilion.

Mohd Afzanizam berkata dagangan Julai bermula suram berikutan dana antarabangsa meningkatkan aktiviti penjualan pada Rabu, dengan menjual RM142.1 juta bersih nilai ekuiti tempatan, tertinggi untuk minggu ini.

Beliau berkata walaupun begitu, institusi tempatan pula aktif membeli ekuiti tempatan bernilai RM180.9 juta pada hari yang sama, didorong peningkatan Indeks Pengurus Pembelian (PMI) pembuatan Malaysia, yang melonjak kepada 51 pada Jun —  paras tertinggi sejak September 2018 — daripada 45.6 pada Mei.

Pada Khamis, penjualan bersih asing susut kepada RM97.0 juta, meneruskan jualan sehingga 12 hari berturut-turut.

“Sentimen optimis pada Khamis — yang mengehadkan aliran keluar asing — dipacu oleh harapan daripada keputusan percubaan yang positif bagi kemungkinan vaksin COVID-19 yang diusahakan Pfizer (firma utama farmaseutikal Amerika Syarikat) bersama-sama dengan BioNTechm (syarikat bioteknologi Jerman),” katanya.

Beliau berkata berbanding dengan rakan serantau ASEAN — Thailand, Indonesia dan Filipina — Malaysia mencatatkan nilai aliran keluar asing kedua tertinggi iaitu RM16.52 bilion selepas Thailand setakat ini bagi 2020. – Bernama

See author's posts


Medan bentuk ‘keserasian’

KEPUTUSAN kerajaan membenarkan skuad bola sepak negara menjalani kem latihan pusat secara kuarantin menjadi medan terbaik untuk Tan Cheng Hoe membentuk keserasian dalam kalangan pemain bagi menghadapi baki tiga perlawanan pusingan kedua kelayakan Piala Dunia 2022/Piala Asia 2023 pada Mac depan.

Ketua jurulatih skuad negara itu turut berterima kasih kepada Menteri Belia dan Sukan Datuk Seri Reezal Merican Naina Merican yang memberi lampu hijau kepada skuad Harimau Malaya untuk meneruskan sesi latihan itu walaupun kerajaan sedang menguatkuasakan Perintah Kawalan Pergerakan (PKP) bagi membendung pandemik COVID-19.

Pengendali berusia 52 tahun itu berkata, beliau akan mengadakan perbincangan dengan Persatuan Bola Sepak Malaysia (FAM) bagi merangka persiapan rapi skuad kebangsaan bagi meneruskan kem latihan pusat berkenaan mengikut prosedur operasi standard (SOP) ditetapkan pihak berkuasa.

“Apa pun, dengan kelonggaran untuk kem latihan pusat secara kuarantin ini dibenarkan untuk diadakan, ia sudah tentu memberi peluang kepada kita bagi mempersiapkan pasukan menjelang aksi Mac nanti dengan satu persediaan agak baik,” kata Cheng Hoe menerusi hantaran terbaharu di laman Facebook FAM semalam.

Pandangan sama turut disuarakan pemain pertahanan tengah kebangsaan Aidil Zafuan Abdul Radzak yang melihat perkhabaran gembira berkenaan menjadi pemangkin semangat untuk rakan sepasukannya meneruskan momentum cemerlang dalam pusingan kelayakan pada kali ini.

“Satu berita gembira kepada kami sebagai pemain apabila dapat kembali berlatih bersama selepas lebih setahun tidak dapat berkumpul. Ia satu perkembangan yang positif kepada pasukan dan peluang ini akan digunakan sebaik mungkin,” jelas pemain pertahanan Johor Darul Ta’zim itu.

Pemain berusia 33 tahun itu turut menyifatkan kem latihan pusat tersebut amat penting untuk barisan pemain yang bakal dipanggil kali ini untuk membentuk keserasian memandangkan beberapa negara lain sudah memulakan kem latihan pusat lebih awal termasuk Vietnam, Thailand dan Emiriah Arab Bersatu (UAE).

Skuad Harimau Malaya dijadual meneruskan aksi Kumpulan G pusingan kedua kelayakan Piala Dunia 2022/Piala Asia 2023 bertemu UAE di tempat lawan pada 25 Mac, sebelum melayan kunjungan Vietnam pada 30 Mac.

Malaysia bakal melengkapkan aksi pusingan awal menentang Thailand pada 15 Jun depan di Bangkok.

Kelmarin, Reezal Merican mengesahkan pihaknya bersama Majlis Sukan Negara (MSN) dan Persatuan Bola Sepak Malaysia (FAM) telah mencapai kata sepakat untuk melaksanakan kem latihan pusat skuad kebangsaan di MSN, Bukit Jalil secara kuarantin.

Perkembangan itu menyaksikan skuad kebangsaan bakal menjalani latihan berpasukan yang pertama dalam tempoh lebih setahun sejak kali terakhir barisan pemain dikumpulkan pada November 2019.

Skuad Harimau Malaya kini berada di landasan terbaik untuk melayakkan diri ke pusingan akhir Piala Asia 2023 apabila berada di kedudukan kedua Kumpulan G Kelayakan Piala Dunia 2022/Piala Asia 2023 dengan mengumpul sembilan mata selepas mengharungi lima perlawanan.-Bernama

See author's posts


Hornbill Skyways peroleh kontrak lima tahun PETRONAS

KUCHING: Hornbill Skyways Sdn.  Bhd. sebuah syarikat penerbangan berpengalaman milik kerajaan Sarawak telah mencapai satu lagi kejayaan dengan memperoleh kontrak lima tahun dengan pilihan lanjutan lima tahun daripada Petroliam Nasional Berhad (PETRONAS).

Kontrak ini bagi menyediakan Perkhidmatan Helikopter Luar Pesisir (OHS) untuk operasi Miri bermula dari 1 April ini.

Hornbill Skyways Sdn Bhd dalam satu kenyataan memberitahu, ia merupakan kontrak bersepadu yang melibatkan enam Kontraktor Pengaturan Petroleum (PAC) iaitu PETRONAS Carigali Sdn.  Bhd., Sarawak Shell Bhd., SapuraOMV Upstream (Sarawak) Inc., Mubadala Energy (SK320) Ltd., J Nippon Oil & Gas Exploration (Malaysia) Ltd. dan PTT Exploration and Production.

“Di bawah kontrak ini, Hornbill Skyways akan menggunakan tiga helikopter (jenis Airbus H175) untuk operasi OHS di Miri,” jelasnya.

Majlis perjanjian kontrak ini disaksikan oleh Premier Sarawak Datuk Patinggi Tan Sri Abang Johari Tun Openg di sebuah hotel terkemuka di Kuching, hari ini.

“Ini merupakan peristiwa penting bagi Hornbill Skyways dan Sarawak, kerana ia merupakan syarikat milik Sarawak pertama yang melakukannya dianugerahkan kontrak seperti ini.

“Kontrak itu berharap dapat memberi lebih banyak peluang kepada rakyat Sarawak tempatan untuk menceburi industri minyak dan gas serta penerbangan, membuka pintu kepada pekerjaan dan latihan lanjut untuk pekerja mahir,” katanya lagi.

Acara ini juga menyaksikan pemeteraian Perjanjian Perkhidmatan Teknikal antara Hornbill Skyways Sdn.  Bhd. dan HAS International Sdn Bhd, rakan kongsi teknikal untuk operasi Miri.

HAS, entiti milik penuh rakyat Malaysia, mempunyai pengalaman operasi selama 10 tahun dalam sektor minyak dan gas.

“Kami telah mengambil peluang ini untuk memperkenalkan Airbus H175 enjin berkembar berkuasa sederhana untuk kontrak ini.  Ia adalah salah satu model helikopter termaju untuk operasi luar pesisir yang dikeluarkan oleh Airbus.

“Pesawat ini telah diterima dan diluluskan oleh Pihak Berkuasa Penerbangan Awam Malaysia (CAAM).

“Airbus H175 boleh menyediakan perkhidmatan yang dipertingkatkan kepada pelanggan dengan rangkaian lanjutan dengan muatan yang lebih tinggi untuk operasi luar pesisir.  Ia dilengkapi dengan ciri keselamatan canggih dan teknologi terkini yang memastikan keselesaan dan keselamatan penumpang semasa penerbangan,” katanya.

Hornbill Skyways Sdn Bhd ialah syarikat milik penuh kerajaan Sarawak yang ditubuhkan pada 10 Mei 1977.

Ia secara rasmi memulakan operasinya pada 1 Mac 1978.

Sejak itu, ia telah berkembang dengan ketara, memperluaskan perkhidmatan dan operasinya, menyediakan pengangkutan pesawat ke kawasan pedalaman Sarawak.

Hari ini, ia merupakan penyedia perkhidmatan penerbangan terkemuka di Sarawak, dengan kakitangan yang berkelayakan dan berpengalaman dalam pelbagai disiplin.

Profesional mahir syarikat menyediakan kepakaran praktikal dan berwibawa, memastikan Syarikat mengekalkan piawaian premiumnya.

Oleh NUR AIN OTSMAN

See author's posts


Lubnan: Tiada anggota MALBATT terbabit dalam letupan

KUALA LUMPUR: Angkatan Tentera Malaysia mengesahkan tiada anggotanya yang bertugas di Lubnan terbabit dalam insiden letupan di Beirut pada petang Selasa.

Panglima ATM Jen Tan Sri Affendi Buang berkata, setakat ini pihaknya tidak menerima sebarang laporan kecederaan membabitkan 216 anggota pasukan pengaman Batalion Malaysia 850-7 (MALBATT 850-7) yang   menyertai Pasukan Interim Pertubuhan Bangsa-Bangsa Bersatu (PBB) (UNIFIL) di Lubnan.

“Buat masa ini tiada anggota yang terbabit,” katanya ringkas selepas majlis perasmian penyerahan al-Quran wakaf dan pelancaran al-Quran corner di auditorium Hospital Angkatan Tentera (HAT) Tuanku Mizan   di sini semalam.

Beliau berkata, anggota dan misi pengaman ATM di Lubnan adalah di bawah arahan PBB dan setakat ini tiada arahan baharu dikeluarkan.

“Kami   akan tunggu tanda arah daripada PBB, buat masa ini masih awal lagi   tapi pihak ATM Malaysia sentiasa meneliti perkembangan terkini.   Jika ada sesuatu yang mungkin boleh bahayakan misi, kita mungkin akan ambil tindakan selanjutnya,” kata beliau.

Penugasan di Lubnan dilaksanakan pasukan pengaman MALBATT 850-7 yang menyertai misi Pasukan Interim Pertubuhan Bangsa-Bangsa Bersatu (PBB) (UNIFIL) selama setahun sejak 1 Oktober 2019.

Media antarabangsa semalam melaporkan dua letupan besar menggegarkan Beirut, Lubnan pada Selasa, menyebabkan sekurang-kurangnya 73 orang terbunuh dan 3,000 yang lain cedera.

Letupan berlaku di Pelabuhan Beirut lebih kurang 6.10 petang waktu tempatan, menggegarkan hampir kesemua bangunan di seluruh bandar selain menyebabkan banyak korban nyawa dan kerosakan.

Punca sebenar letupan masih belum diketahui, tetapi Menteri Dalam Negeri Mohammad Fahmi berkata, ia mungkin disebabkan bahan kimia yang disimpan di gudang pelabuhan berkenaan meletup.

Terdahulu, Affendi menerima 12,060 naskah al-Quran wakaf daripada Pengasas Yayasan Warisan Ummah Ikhlas   Datuk Hussamuddin Yaacub untuk diagihkan di enam hospital dan 65 klinik ATM seluruh negara.

Affendi berkata, pihaknya, turut mewujudkan al-Quran corner di hospital ATM dalam usaha meningkatkan kerohanian sekali gus menambah baik kualiti dan prestasi di tempat kerja.

“Ini bagi mendekatkan warga ATM dengan al-Quran sebagai usaha memperkasa   kekuatan mental, fizikal, spiritual sebagai perwira dan perajurit negara,” katanya. – Bernama

See author's posts


Bantuan makanan DUN Kakus libatkan 980 pintu rumah

ELLIE EDWARD

TATAU: Pusat Khidmat Dewan Undangan Negeri (DUN) Kakus telah menyalurkan
bantuan makanan yang melibatkan 980 pintu rumah di kawasan terbabit sejak 3
April lalu.

Setiausaha Sulit kepada Menteri Muda di Pejabat Ketua Menteri
(Undang-Undang dan Adat Bumiputera) merangkap Ahli Dewan Undangan Negeri Kakus,
Thomas Angkuh berkata, bantuan tersebut diharapkan akan dapat meringankan
sedikit beban penduduk bagi menghadapi Perintah Kawalan Pergerakan (PKP) untuk
mengekang penularan wabak Covid-19.

“Bantuan makanan adalah berupa keperluan harian seperti beras, gula,
teh, kopi yang  bertujuan meringankan
beban masyarakat yang terjejas akibat Covid – 19,” katanya.

Beliau memaklumkan perkara itu semasa pengagihan bantuan berkenaan kepada
pihak media di sini semalam.

Menurutnya, bantuan makanan telah dihantar ke kawasan Anap iaitu Takan,
Nanga Tau. Muput, dan Sungai Kana bermula dari Rh Balis Nanga Jenga hingga ke
Rh Enteri , Nanga Takan dan Ulu Anap.

“Bantuan akan dihantar ke kawasan lain didalam DUN Kakus yang meliputi
rumah rumah panjang kebanyakkannya  di bawah
pentadbiran Daerah Tatau, dan sebahagian di Daerah Selangau dan Mukah,”
katanya.

Sementara itu, Pusat Khidmat DUN Kakus mengingatkan penduduk kekal berada
di rumah dan bantuan akan dihantar ke tempat mereka walaupun jauh di pedalaman
di tempat yang ditetapkan.

Jelas beliau, jumlah pintu rumah di bawah DUN Kakus adalah sebanyak 6,243
buah.

See author's posts


Menteri KWKPK adakan kunjungan hormat kepada Abang Jo

KUCHING:Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah mengadakan kunjungan hormat kepada Ketua Menteri Sarawak, Datuk Patinggi Abang Abdul Rahman Zohari Tun Abang Openg di pejabatnya di Wisma Bapa Malaysia di sini, kelmarin.

Tujuan kunjungan adalah untuk menjemput Abang Jo merasmikan majlis Sambutan Hari Wanita 2020 Sarawak (HW20) yang akan diadakan pada 29 Ogos nanti.

Sambutan Hari Wanita Sarawak merupakan sebuah program tahunan anjuran Jabatan Wanita dan Keluarga Sarawak dan objektif program ialah untuk menghargai pencapaian dan sumbangan wanita Sarawak dalam pelbagai bidang.

Tema sambutan HW20 pada kali ini ialah ‘Sarawak Women in Digital Era’ bagi mengiktiraf peranan dan sumbangan wanita Sarawak dalam bidang digital sekaligus sebagai persediaan wanita Sarawak menuju Revolusi Industri 4.0.

Enam Anugerah Tokoh Wanita akan disampaikan pada tahun ini iaitu, Anugerah Datuk Patinggi Laila Taib, Anugerah Ketua Menteri Penggiat Sosial Wanita, Anugerah Ketua Menteri Usahawan Wanita, Anugerah Ketua Menteri Kepimpinan Wanita, Anugerah Ketua Menteri Pencapaian Khas (Digital) dan Anugerah Pertubuhan Wanita Cemerlang.

Turut hadir ialah, Pengarah Jabatan Wanita dan Keluarga Sarawak, Noriah Ahmad. – Penerangan

See author's posts


SABERKAS Pelawan sumbang kipas kepada Hospital Sibu

SIBU:Pertubuhan Belia Kebangsaan Bersatu Sarawak (SABERKAS) Cawangan Pelawan menyumbang enam unit kipas kepada Hospital Sibu, baru-baru ini.

Pengerusinya, Michael Tiang berkata, mereka memahami keperluan pihak hospital pada masa ini yang sedang berhadap dengan peningkatan jumlah pesakit Covid-19.

“Saberkas adalah organisasi belia terbesar di Sarawak dan salah satu objektif kami adalah untuk mempromosikan kesejahteraan masyarakat.

“Usaha sebegini juga adalah untuk mendorong para belia untuk mengambil bahagian dalam aktiviti yang mencapai objektif tersebut,” kata Tiang, yang juga Setiausaha Politik Ketua Menteri.

Kipas yang disumbangkan diserahkan kepada timbalan pengarah Hospital Sibu, Dr. Rachel Teng Li Chin.

See author's posts


Hospital Al-Wadi Mina sedia terima pesakit

Makkah: Kementerian Kesihatan Arab Saudi mengumumkan Hospital Al-Wadi Mina sudah bersiap sedia untuk menerima jemaah haji pada musim ini.

Ia berupaya memberikan semua perkhidmatan rawatan perubatan yang diperlukan kepada jemaah, dengan 145 katil disediakan.

Bahagian kecemasan hospital menempatkan 24 katil, enam katil di resusitasi kardiopulmonari, empat untuk kes disyaki penyakit pernafasan dan empat lagi bagi dialisis.

Jumlah katil diperuntukkan untuk rawatan intensif sebanyak 25 manakala 22 untuk kes tekanan haba.

Selain itu, Kementerian Hal Ehwal Islam, Dakwah dan Bimbingan bekerjasama dengan Syarikat Telekomunikasi Saudi (STC) untuk mengirim lebih tiga juta SMS kepada jemaah haji tahun ini.

Saudi Press Agency melaporkan, melalui SMS itu, jemaah mengetahui maklumat mengenai panduan ibadah dan mempromosikan kesederhanaan dalam musim haji.

SMS itu merangkumi panduan haji dan umrah serta petunjuk mengenai tindakan pencegahan yang dilakukan pihak berkuasa untuk mencegah penyebaran koronavirus sepanjang musim haji tahun ini.

Langkah itu adalah sebahagian daripada usaha yang dilakukan kementerian dengan menggunakan teknologi moden pada tahun ini supaya jemaah dapat melakukan ibadah dengan mudah dan selamat.

Sementara itu, Ketua Umum Urusan Dua Masjid Suci sudah mengagihkan 12,000 payung pada Jumaat lalu kepada jemaah dan pekerja di Masjidilharam.

Ia sebagai sebahagian daripada inisiatif sebagai persiapan untuk musim haji tahun ini, lapor Saudi Press Agency.-Bernama

See author's posts


RM223 juta bangunkan 13 projek bekalan air berimpak tinggi

SERIAN: Sebanyak 13 projek bekalan air berimpak tinggi dibangunkan di Bahagian Serian sejak 2018 yang keseluruhannya bernilai RM223 juta.

Menteri Muda Utiliti (Bekalan Air) Datuk Dr Abdul Rahman Junaidi berkata, ia melibatkan pembangunan 10 projek bernilai RM106 juta di bawah Kerajaan Sarawak.

Menurutnya, tiga lagi projek yang bernilai RM120 juta dibiayai Kerajaan Persekutuan melalui Kementerian Pembangunan Luar Bandar (KPLB).

“Kerajaan Sarawak dengan kerjasama Kerajaan Persekutuan amat komited dalam menyediakan infrastruktur bekalan air bersih untuk penduduk Serian.

“Ia melibatkan pelaksanaan pelbagai projek yang telah dilaksanakan sejak tiga tahun lepas,” katanya selepas melawat Tapak Projek Bekalan Air Bahagian Serian, semalam.

Dr Abdul Rahman yang juga Menteri Muda di Jabatan Ketua Menteri (Hal Ehwal Islam dan DBKU) menjelaskan, setakat Mac ini, sebanyak lapan projek telah siap manakala baki lima projek berada dalam pelbagai peringkat pembangunan.

“Projek ini akan memberi manfaat kepada penduduk di sekitar Kampung Plaman Nyabet, Kampung Taee, Kampung Bantang, Kampung Kakeng, Kampung Cina, Kampung Pasir, Serian Bazaar, Kampung Hulu, Taman Pasir, Taman Cosy dan Baki Old Bazaar,” ujarnya.

Menurutnya, empat lagi Projek Rakyat berada pada pelbagai peringkat pelaksanaan melibatkan stesen pam penggalak di Kampung Entayan Kropok, bekalan air Jalan Ensengei, naiktaraf Loji Rawatan Air Serian dan pembangunan projek perintis pengurangan kadar ketidakberhasilan air yang tinggi di Serian.

Tambahnya lagi, Projek Bekalan Air Luar Bandar (BALB) Kawasan Mentong Merau/Mongkos masih berada dalam peringkat pembinaan yang dibiayai KPLB.

“Apabila siap nanti projek yang menelan belanja RM112 juta ini akan memberi manfaat kepada lebih kurang 5,100 isi rumah,” jelasnya.

Turut hadir Ahli Dewan Undangan Negeri (ADUN) Kedup, Martin Ben, ADUN Bukit Semuja John Ilus dan Pengarah Jabatan Bekalan Air Luar Bandar (JBALB) Chang Kuet Shian.

See author's posts


SMIDEX 2021 diadakan secara atas talian

KUALA LUMPUR: Penganjuran Pameran Tahunan Perusahaan Kecil dan Sederhana 2021 (SMIDEX 2021) buat pertama kalinya akan diadakan secara dalam talian melalui portal MyAssist MSME selepas 20 tahun ia berlangsung.

SME Corporation Malaysia (SME Corp) dalam satu kenyataan berkata penganjuran SMIDEX kali ke-21 yang bermula 1 hingga 23 Dis, dengan tema ‘PMKS: Bangkit Kembali!’ itu dilaksanakan sepenuhnya dalam suasana baharu menerusi laman web www.myassist-msme.gov.my berikutan penularan wabak Covid-19.

“Objektif utama penganjuran SMIDEX 2021 yang telah dilaksanakan sejak 1996 itu bertujuan menghargai sumbangan Perusahaan Kecil dan Sederhana (PKS) sebagai tulang belakang ekonomi negara.

“Selain itu, ia juga dianjurkan bagi meningkatkan kesedaran serta mempromosikan produk termasuk perkhidmatan PKS tempatan, memupuk budaya keusahawanan dan juga sebagai platform untuk menyebarkan maklumat terkini kepada PKS,” menurut kenyataan itu.

Majlis perasmian akan diadakan di Pusat Kovensyen Kuala Lumpur (KLCC) pada 10.00 pagi, 7 Disember.

Seperti tahun-tahun sebelumnya, SMIDEX 2021, anjuran SME Corp yang merupakan agensi di bawah Kementerian Pembangunan Usahawan dan Koperasi (MEDAC) telah mendapat kerjasama pelbagai kementerian, agensi serta pelbagai pemegang taruh dari sektor swasta.

SME Corp memaklumkan bahawa penganjuran SMIDEX 2021 bertujuan menyokong usahawan dan PKS di seluruh negara dalam kebangkitan mereka bagi memulakan dan meneruskan perniagaan pasca Covid-19.

Terdapat pelbagai aktiviti menarik disediakan untuk PKS antaranya seperti e-pameran yang melibatkan penyertaan 150 pempamer secara maya dari seluruh negara serta sesi biz-talk iaitu sesi perkongsian maklumat oleh rakan-rakan strategik, ahli-ahli panel mengenai pelbagai topik perniagaan seperti pengurusan kewangan, pendigitalan, penjenamaan dan pengurusan perniagaan.

Antara topik yang akan dibincangkan pada sesi biz-talk adalah Exploring New Business Horizon Via Digitalisation by HP dan Microsoft, Get The Right Shot For A Better Financial Health oleh Malaysian Industrial Development Finance Berhad (MIDF), SME Bank dan Maybank serta Inclusive Business: Farm Fresh Success Story.

Selain itu, SMIDEX 2021 juga menyediakan perkhidmatan nasihat dalam talian dan sesi padanan perniagaan membabitkan syarikat penaung yang merangkumi firma multinasional, syarikat milik kerajaan, pasar raya dan syarikat besar.

SMIDEX 2021 juga turut menjayakan program ‘technology need pitching’ untuk PKS yang berminat dalam mengembangkan perniagaan mereka bersama penyedia teknologi yang berpotensi seperti universiti, institut penyelidikan dan rakan strategik seperti Oracle NetSuite, Telekom Malaysia (TM), Huawei serta Pusat Pembangunan Sumber Manusia Selangor (SHRDC).

Sejumlah 112 kaunselor perniagaan terlatih juga akan membantu serta memberikan khidmat nasihat dalam talian secara percuma kepada para usahawan dan PKS yang disediakan di bawah MeetMe.

Maklumat lanjut mengenai SMIDEX 2021 boleh dilayari melalui laman sesawang www.smidex.my atau mengikuti media sosial rasmi SME Corp Malaysia di Facebook dan Instagram. – Bernama

See author's posts


Beri manfaat kepada pendapatan pelancongan kesihatan

KUALA LUMPUR: Inisiatif pengawalseliaan yang dicadangkan bertujuan meningkatkan produktiviti dan pertumbuhan ekonomi sektor penjagaan kesihatan, termasuk pengawalseliaan diri untuk iklan penjagaan kesihatan swasta dijangka memberi manfaat kepada pendapatan pelancongan kesihatan sebanyak RM2.1 bilion di Malaysia.

Perbadanan Produktiviti Malaysia (MPC) dalam kenyataan berkata, inisiatif yang dicadangkan itu, melibatkan tiga dimensi utama terutamanya peraturan, teknologi dan inovasi serta tenaga kerja dan prestasi, akan menyaksikan peraturan semasa akan dipinda membolehkan amalan pengawalseliaan diri dalam iklan penjagaan kesihatan swasta.

Ia turut dijangka memberi impak berganda kepada ekonomi dalam sektor seperti penginapan, pengangkutan, makanan dan minuman serta peruncitan.

MPC berkata sebelum ini, ia memerlukan lebih 800 hari untuk mendapat kelulusan bagi mendirikan hospital swasta yang baharu.

Selepas melaksanakan pelbagai inisiatif seperti kajian awal, program pendidikan dan mengeluarkan empat buku panduan, seluruh proses dikurangkan kepada 300 hari pada 2019.

Garis panduan yang sedia digunakan akan dikeluarkan dan permohonan permit dalam talian akan diperkenalkan untuk meningkatkan lagi proses permohonan untuk mendirikan hospital swasta yang baharu.

Dengan penambahbaikan terkini itu, seluruh proses permohonan dijangka mengambil masa kurang daripada 100 hari dan akan sedia digunakan pada akhir tahun ini.

“Bagi teknologi dan inovasi, berkongsi sumber teknologi perubatan yang kurang digunakan dicadangkan. Inisiatif ini mengoptimumkan pembentukan model penggunaan sumber Kerjasama Awam-Swasta (PPP) untuk membolehkan perkongsian sumber dan kemudahan antara hospital awam dan swasta.

“Ia akan turut meningkatkan penyertaan sektor swasta dan menambah baik penyampaian kemudahan awam,” menurut MPC.

Bagi tenaga kerja dan prestasi, inisiatif itu dicadangkan untuk mengenal pasti dan membolehkan hospital swasta terpilih menjadi pusat latihan khusus di kawasan yang mendapat permintaan tinggi yang akan mengatasi kekurangan pakar perubatan dalam bidang utama tertentu di negara ini.

Katanya rangka kerja standard akan dibangunkan untuk hospital swasta sebagai pusat latihan khusus.

Inisiatif pengawalseliaan telah diperkenalkan sejak 2017, dengan kerjasama MPC, Nexus Produktiviti Penjagaan Kesihatan Swasta (PHPN) dan Kementerian Kesihatan (MOH).

Ia turut melibatkan Kementerian Perumahan dan Kerajaan Tempatan (KPKT) dan Pasukan Petugas Khas Pemudahcara Perniagaan (PEMUDAH) Kumpulan Fokus Urusan Permit Pembinaan (FGDCP). – Bernama

See author's posts


Sentiasa santuni masyarakat

BINTULU: Jabatan Bomba dan Penyelamat Malaysia (JBPM) Sarawak akan sentiasa menyantuni masyarakat di luar bandar menerusi program terutamanya di kawasan hulu.

Pengarahnya, Khirudin Drahman berkata, aktiviti yang dilakukan bersama komuniti adalah bukti komitmen bomba terhadap keselamatan masyarakat khususnya yang tinggal di kawasan luar bandar.

“Hari ini, saya bersama ketua zon dan ketua balai di bahagian ini serta pembantu sukarelawan telah menyantuni masyarakat penduduk rumah panjang sepanjang Sungai Sebauh ini untuk mengagihkan alat pemadam api sebagai tanda komitmen jabatan bomba.

“Ini kerana perlindungan kebakaran bukan sahaja disampaikan di peringkat bandar atau bahagian,tetapi juga di kawasan hulu sungai,” katanya.

Beliau berkata demikian kepada pihak media selepas aktiviti pengagihan alat pemadam api ke lapan rumah di Sebauh di sini,semalam.

Selain itu, tambahnya, aktiviti tersebut mencerminkan komitmen Kerajaan Persekutuan dan Kerajaan Sarawak yang sentiasa menyokong usaha bomba selama ini.

“Setakat hari ini, apa yang kita buat adalah sokongan daripada masyarakat dan juga pihak media kerana kita perlu berganding bahu dalam hal ini yang mana media akan menyalurkan maklumat ini supaya masyarakat faham bahawa apa yang kita buat ini melangkaui sempadan agama, daerah, kefahaman politik dan sebagai,” ujarnya.

Beliau turut memohon kerjasama daripada semua pihak kerana keselamatan kebakaran melibatkan semua lapisan masyarakat.

“Maknanya, apabila kita sebut bahaya kebakaran, ia secara langsung melibatkan semua orang dengan merangkumi semua masyarakat.

“Jadi, pada hari ini, kita terjemahkan menerusi program ini yang mana saya sebagai Pengarah JBPM Sarawak bersama Ketua Zon Bintulu turun padang bagi menyantuni mereka walaupun pada hari cuti,” katanya lagi.

Ketika ditanya mengenai kejadian kebakaran melibatkan rumah panjang, beliau menjelaskan, enam rumah panjang daripada 16 kes kebakaran pada 2020 berjaya diselamatkan kerana langkah proaktif penduduk rumah panjang pada peringkat awal kejadian kebakaran.

“Ini boleh berlaku kerana mereka dapat memadam api pada peringkat awal setelah mengikuti program komuniti bersama pihak bomba,” ujarnya lagi.

Turut hadir, Ketua Jabatan Bomba dan Penyelamat Bintulu,Wan Kamarudin Wan Ahmad; Ketua Balai Bomba dan Penyelamat (BBP) Bintulu, Christus Buson; Pegawai Operasi BBP Bintulu, Hambali Mohamad.

Oleh CAROLYNE UTIH

See author's posts


17 juta penduduk China ‘dikurung’

BERBARIS… Penduduk beratur untuk menjalani ujian asid nukleik untuk Covid-19 di Shenzhen, Wilayah Guangdong selatan China. •Foto AFP

BEIJING: Sejumlah 17 juta orang di hab teknologi China di Shenzhen memulakan hai pertama mereka di bawah perintah berkurung dengan sekatan turut dikenakan di Shanghai dan bandar utama lain dalam usaha untuk usaha mencapai strategi ‘Sifar Covid’ negara itu semalam.

Bandar selatan itu mengambil langkah itu pada Ahad lalu ketika pihak berkuasa memerangi serangan varian Omicron di kilang dan kawasan kejiranan berdekatan Hong Kong yang merekodkan sejumlah kematian setiap hari ketika virus itu berleluasa.

Shenzhen adalah satu daripada 10 kawasan di seluruh China yang mengeluarkan beberapa tahap perintah tinggal di rumah.

Pegawai kesihatan memberi amaran bahawa langkah yang lebih ketat mungkin akan dilakukan kerana kebimbangan meningkat terhadap daya tahan pendekatan ‘Sifar-Covid’ China dalam menghadapi varian Omicron yang sangat mudah menular.

Pihak berkuasa melaporkan 2,300 kes virus baharu di seluruh negara pada semalam dan hampir 3,400 sehari sebelumnya, angka harian tertinggi dalam tempoh dua tahun.

“Terdapat banyak kluster berskala kecil di kampung dan kilang bandar.

“Ini menunjukkan risiko penyebaran komuniti yang tinggi dan langkah berjaga-jaga selanjutnya masih diperlukan,” kata Pegawai Bandar Shenzhen, Huang Qiang pada taklimat semalam.

Gambar yang dikongsi dengan AFP oleh seorang penduduk Shenzhen menunjukkan pintu masuk ke kawasan perumahan yang disekat oleh penghadang plastik besar, ketika penduduk bertukar-tukar jenaka di media sosial tentang tergesa-gesa mereka untuk mengambil komputer riba dari pejabat sebelum penutupan.

Saham teknologi jatuh di bursa Hong Kong pada awal dagangan semalam, apabila kebimbangan terhadap kesan virus merebak di Shenzhen, hab untuk pembuat iPhone Foxconn, serta Huawei dan Tencent yang menakutkan pelabur.

Sekatan penularan Covid-19

Di Shanghai, bandar terbesar di China, kawasan kediaman dan pejabat di beberapa kawasan kejiranan kekal ditutup semalam, ketika Pihak Berkuasa Bandar cuba mengelak penutupan penuh.

Shanghai melaporkan kira-kira 170 kes virus baharu semalam, cukup untuk menimbulkan kebimbangan dalam kalangan perniagaan mengenai ‘kesakitan’ ekonomi akan datang.

Seorang pengusaha restoran dengan empat kedai di bahagian yang berbeza di bandar itu, berkata dia terpaksa mengharungi sekatan ketat tempatan, memberikan petunjuk bagaimana kehidupan biasa di China masih berputar di atas kepalanya oleh wabak yang mereda di kebanyakan tempat di dunia.

“Daerah yang berbeza mengamalkan dasar yang berbeza.

“Saya mahu menutup satu dan memastikan selebihnya terbuka dan lihat bagaimana keadaannya nanti? Apa lagi yang boleh saya lakukan kecuali untuk menghadapinya dengan sukar,” ujarnya sambil meminta namanya dirahsiakan.

Sementara itu, Wilayah Jilin di timur laut negara itu merekodkan lebih 1,000 kes baharu untuk hari kedua berturut-turut.

Sekurang-kurangnya lima bandar di wilayah itu telah ‘dikurung’ sejak awal Mac, termasuk pangkalan perindustrian utama Changchun yang memiliki sembilan juta penduduk.

Dalam beberapa hari kebelakangan ini, sekurang-kurangnya 26 pegawai di tiga wilayah diberhentikan kerja kerana pengendalian wabak tempatan yang lemah, lapor media kerajaan.

China setakat ini berjaya mengawal wabak domestik sporadis melalui gabungan penutupan segera, ujian besar-besaran dan sekatan perjalanan tetapi wabak terbaru sedang menguji had buku permainannya.

Pakar perubatan terkemuka Zhang Wenhong berkata, bahawa China tidak boleh melonggarkan dasar ‘Sifar-Covid’ walaupun kadar kematian Omicron rendah.

“Adalah sangat penting bagi China untuk terus menggunakan strategi komuniti Sifar-Covid dalam masa terdekat.

“Tetapi, ini tidak bermakna kami akan terus menggunakan strategi penutupan dan ujian penuh,” tulis Zhang di media sosial.

-AFP

See author's posts


PDRM laksana operasi buru PATI

KUALA LUMPUR:  Polis Diraja Malaysia (PDRM) akan
melaksanakan operasi besar-besaran bersama agensi keselamatan dan
penguatkuasaan lain bagi memburu pendatang tanpa izin (PATI) semasa Perintah
Kawalan Pergerakan (PKP) ketika ini.

Ketua Polis Negara
Tan Sri Abdul Hamid Bador berkata,
operasi berkenaan dilaksanakan juga bertujuan membendung dan menyekat
penularan wabak Covid-19 di negara ini.

Beliau berkata,
pendatang asing tanpa izin sukar dikesan jika dijangkiti wabak Covid-19
berikutan tidak mempunyai sebarang dokumen sah dan mampu menyebabkan penularan
wabak tersebut apabila mereka bergerak dari satu lokasi ke satu lokasi lain.

“Selagi PKP
masih dilaksanakan, polis tidak akan membiarkan mana-mana pihak yang tidak
mempunyai sebarang dokumen perjalanan sah bergerak bebas.

“Jadi itulah
tujuan utama Jabatan Imigresen melakukan operasi besar-besaran secara bersepadu
hari ini bersama PDRM, Angkatan Tentera Malaysia (ATM) dan dibantu Kementerian
Kesihatan (KKM) melakukan operasi di beberapa lokasi di ibu negara, hari
ini,” katanya kepada Bernama.

Beliau berkata, sukar
untuk mengesan kontak mana-mana pendatang tanpa izin yang dijangkiti wabak itu
kerana tiada dokumen perjalanan sah dan pada masa sama, telah menyebarkan virus
berkenaan kepada orang lain seterusnya mampu mewujudkan kluster baharu.

“Berbanding
warga asing yang berada di negara ini secara sah, mereka ini mudah dikesan
kerana pihak berkuasa mempunyai maklumat tentang lokasi kediaman serta tempat
kerja selain mengetahui butiran majikan mereka,” katanya.

Dalam pada itu Abdul
Hamid berkata, sekiranya pendatang tanpa izin itu  ditahan, mereka akan dikumpulkan sekali gus
memudahkan pihak berkuasa mengawal pergerakan mereka selain menjaga mereka di
satu lokasi yang sudah ditetapkan sehinggalah tempoh PKP berakhir.

“Apabila tempoh
PKP berakhir kelak, maka terpulang kepada kerajaan untuk memutuskan sama ada
untuk meneruskan tindakan susulan mengikut undang-undang yang ditetapkan oleh
Jabatan Imigresen atau mengusir mereka kembali ke negara asal melalui proses-proses
yang ditetapkan sebelum ini,” katanya.

Terdahulu, Jabatan
Imigresen dan agensi penguatkuasaan lain melakukan serbuan di sekitar kawasan
Masjid India, di sini, Jumaat lepas dan menahan ratusan pendatang tanpa izin
yang tinggal di kawasan terbabit. – BERNAMA

See author's posts


Varian Delta ancam Indonesia

JAKARTA: Indonesia menjangkakan gelombang baharu jangkitan Covid-19 memuncak pada awal Julai, berikutan varian Delta yang sangat mudah menular kini dominan di beberapa kawasan, lapor AFP.

Pada masa yang sama, ruang rawat di hospital-hospital di Jakarta sudah berada pada tahap 75 peratus.

Jangkitan Covid-19 di negara keempat paling padat populasi di dunia itu merekodkan kenaikan dalam beberapa minggu kebelakangan ini, terutamanya selepas cuti Lebaran lalu yang menyaksikan jutaan rakyatnya membelakangkan perintah sekatan pergerakan.

Varian Delta itu dilaporkan lebih dominan di wilayah seperti Jakarta dan beberapa bahagian lain di Pulau Jawa, kata Menteri Kesihatan Budi Gunadi Sadikin dala sidang media pada Isnin.

Sekurang-kurangnya 60 kes varian itu dikesan di Kudus, Jawa Tengah, dan hospital-hospital di situ sudah lebih 90 peratus penuh, menurut jurucakap Jawatankuasa Bertindak Covid-19 Indonesia, Wiku Adisasmito.

Pada Ahad, Gabenor Jakarta Anies Baswedan berkata, kadar kepenuhan hospital di bandar raya itu sudah mencecah 75 peratus manakala kes jangkitan melonjak 50 peratus dalam tempoh seminggu.

Jika keadaan bertambah buruk, Anies memberitahu, pihak berkuasa terpaksa mempertimbangkan seula larangan dan sekatan tertentu bagi menangani Covid-19.

“Ibu kota saat ini dalam keadaan yang memerlukan perhatian ekstra. Apabila situasi sekarang tak terkendali, kita akan masuk ke fasa genting.

“Jika fasa itu terjadi, maka kita harus ambil langkah drastik seperti yang pernah dialami pada bulan September tahun lalu dan Februari lalu. Kita semua tentu tidak mahu peristiwa itu berulang,” ujarnya dalam akaun Facebook rasminya.

Pihak berkuasa merancang meningkatkan kapasiti hospital sehingga 40 peratus di Jakarta, semetara hotel-hotel akan dijadikan pusat kuarantin, kata Menteri Ekonomi Airlangga Hartarto.

Indonesia secara rasmi mencatatkan lebih 1.9 juta kes jangkitan koronavirus dengan 53,116 kematian, walaupun ada kajian menunjukkan itu bukan skala sebenar kes di republik berkenaan.

Pada Ahad lalu, Indonesia merekodkan hampir 10,000 kes harian Covid-19, iaitu yang tertinggi sejak Februari.-AFP

See author's posts


Limpahan ekonomi Bintulu dijangka terus melonjak

TATAU: Industri minyak dan gas (O&G) hiliran di Tanjung Kidurong bakal memberi manfaat kepada limpahan ekonomi di Bintulu dengan gelombang kedua pembangunan yang dirancang menerusi industri ini.

Premier Sarawak, Datuk Patinggi Tan Sri Abang Johari Tun Openg berkata, pada masa ini loji metanol milik Sarawak di Tanjung Kidurong sedang dibina.

“Kemungkinan akan menyusul loji kedua di sini. Malah Petronas dan Shell juga akan menubuhkan loji pemprosesan gas masam ‘sour gas’ di Tanjung Kidurong.

“Di samping itu, pihak Korea dan Jepun telah memberi komitmen untuk mendirikan loji bagi menghasilkan gas hidrogen yang akan dibeli balik oleh negara-negara ini.

“Saya yakin jika semua projek tersebut terlaksana, rakyat di Tatau juga akan mendapat manfaat daripada kesan limpahan projek-projek ini,”katanya.

Beliau berkata demikian pada program Sarawakku Sayang di Dewan Sukan Tatau pagi tadi. Teks ucapannya dibacakan oleh Ahli Dewan Undangan Negeri (ADUN) Kakus, Datuk John Sikie Tayai.

Abang Johari berkata kerajaan Gabungan Parti Sarawak (GPS) mempunyai keupayaan untuk mengangkat ekonomi negeri ini melalui program perindustrian seperti yang boleh dilihat di kawasan Samalaju dan Tanjung Kidurong.

See author's posts


172 KEDIAMAN DIBAIK PULIH

SEBUYAU: Projek Penambahbaikan Rumah Rakyat Miskin Sarawak (PPRMS) setakat ini telah membaik pulih sebanyak 172 kediaman di kawasan Dewan Undangan Negeri (DUN) Sebuyau.

Menteri Muda Infrastruktur dan Pembangunan Pelabuhan, Datuk Julaihi Narawi berkata, kerajaan negeri yang dipimpin Gabungan Parti Sarawak (GPS) sentiasa prihatin dengan golongan kurang berkemampuan untuk mendiami kediaman yang selesa dan selamat.

Menurut Ahli Dewan Undangan Negeri (ADUN) Sebuyau itu, beliau berpuas hati dengan kesemua 172 buah kediaman yang siap dibaik pulih dalam tempoh projek yang ditetapkan.

“Saya mewakili suara rakyat di DUN Sebuyau merakamkan terima kasih kepada kerajaan GPS yang prihatin membantu golongan kurang berkemampuan untuk mendiami dan memiliki rumah yang selesa dan selamat,” katanya.

Beliau berkata demikian, ketika ditemui selepas mengadakan lawatan kerja dan penyerahan projek PPRMS di Kampung Seruyuk, baru-baru ini.

Hadir bersama, Pegawai Tadbir Sarawak, Sebuyau, Ajis Ahmad; Pemanca Daerah Simunjan, Asli Yahya; Penghulu Masyarakat Melayu kawasan Sebangan, Hamdan Esamail dan Ketua Kaum Kampung Seruyuk, Umar Ismail.

Antara pemilik rumah yang menerima manfaat PPRMS itu ialah Sa’adah Mat dari Kampung Seruyuk yang mana kediamannya dibaik pulih di bahagian atap, dinding dan lain-lain.

Dalam pada itu, Sa’adah Mat merakamkan penghargaan kepada ADUN Sebuyau dan kerajaan Sarawak di atas bantuan yang telah dihulurkan.

“Menerusi projek baik pulih rumah ini, ia secara langsung memberi keselesaan kepada kami sekeluarga. Terima kasih YB (Datuk Julaihi) dan kerajaan GPS,” ujarnya.

Oleh ‘AINI ‘AFIFAH HAFIZ

See author's posts


Kerajaan beri tumpuan serius kepada B10

TANAH MERAH: Kerajaan memberikan tumpuan serius untuk membantu kumpulan bersasar iaitu isi rumah yang berpendapatan dibawah RM2,500, antaranya termasuk kelompok masyarakat Orang Asli dan peneroka.

Menteri di Jabatan Perdana Menteri (Ekonomi) Datuk Seri Mustapa Mohamed berkata, jika sebelum ini sasaran sememangnya tertumpu kepada kumpulan B40 yang mempunyai satu kelompok sahaja,   namun kini ia dipecahkan kepada empat kelompok, dengan paling rendah adalah kelompok dalam kategori B10.

“Dulu hanya ada kalangan kelompok B40 sahaja, tetapi sekarang ada empat kelompok dibawahnya dan yang paling rendah dalam kelompok itu adalah B10 yang mana pendapatan isi rumah mereka hanya RM2,500 kebawah.

“Jadi tumpuan kerajaan akan disasarkan kepada kelompok ini, dan dengan mendapat maklumat tepat kita akan rangka strategi untuk membantu mereka secara bersasar,” katanya kepada pemberita selepas Majlis Pertemuan Petugas dan Pemimpin Gugusan Felda Kemahang di Dewan Semai Bakti Felda Kemahang 2 di sini semalam.

Sebelum ini, Jabatan Perangkaan Malaysia melaporkan nilai purata Pendapatan Garis Kemiskinan (PGK) nasional ialah pada kadar RM2,208 iaitu dalam kelompok sepuluh peratus terbawah isi rumah.

Ketua Perangkawan, Datuk Seri Dr Mohd Uzir Mahidin dilaporkan berkata, pendapatan penengah tumbuh sederhana 3.9 peratus setahun kepada RM5,873 pada tahun 2019 dan pendapatan purata pula meningkat 4.2 peratus setahun kepada RM7,901.

Mustapa berkata, kemiskinan di luar bandar lebih tinggi dari kemiskinan di bandar, dan juga kemiskinan di kalangan orang Melayu adalah lebih tinggi berbanding kaum India dan Cina serta masyarakat di pedalaman Sabah.

Mengulas perkara itu lagi Mustapa berkata, beliau yakin Perdana Menteri Tan Sri Muhyiddin Yassin sudah merangka strategi yang lebih baik untuk menangani garis kemiskinan negara.

Selain itu katanya, kerajaan juga tidak akan melupakan masyarakat Orang Asli yang juga sedang menanti strategi yang lebih mantap untuk memajukan ekonomi mereka dan perkara itu akan diperhalusi dalam Rancangan Malaysia Ke-12.

Sementara itu Mustapa berkata, dalam minggu ini beliau akan mengadakan pertemuan dengan Pasukan Petugas khas Felda dalam usaha menangani pelbagai isu membabitkan Felda, di mana beliau akan mendengar taklimat mengenai cadangan untuk memantapkan Felda sebelum dibentangkan kepada perdana menteri September ini.

“Kita nak melihat model baharu Felda untuk mermpelbagaikan pendapatan membabitkan lebih 110,000 keluarga semuanya,” katanya. – BERNAMA

See author's posts


Santiana, Ameem berjaya ke final Getaran Jiwa

KUCHING: Dua peserta, Santiana Ramli, 29, dan Ameem, 34, (gambar) berjaya mara ke pusingan akhir pada Konsert Separuh Akhir 1 Getaran Jiwa yang bersiaran secara langsung di Stadium MBKS, Bintawa semalam.

Pengurus Saluran TVS, Aizal Ibrahim berkata Santiana Ramli meraih kutipan 62.5 markah manakala Ameem pula mendapat 62.3 markah.

Sementara itu, lima peserta yang tidak berjaya ialah Izwan Dahlan (49.2 markah), Nadhar Idruze (48.4 markah), Hasty (50.1 markah), Mady Spuan (50.6 markah) dan Faris Malek (44.0 markah).

Konsert minggu ini dimulakan dengan kejutan di mana dua peserta, Ameem dan Faris Malek diserap masuk melalui ‘GJ Kembali’, hasil undian online peminat mereka.

Persembahan setiap peserta dinilai melalui sistem pemarkahan yang terbahagi kepada 70 peratus oleh barisan juri profesional dan 30 peratus oleh juri awam yang mengundi di atas talian menggunakan ‘Meter Jiwa’.

Persembahan peserta minggu ini dinilai oleh Dato Nash selaku Ketua Juri serta Norafizah Busman sebagai Juri Tetap dan Fauzi Marzuki selaku juri jemputan.

Turut merancakkan konsert minggu ini adalah penampilan Mas Idayu selaku Mami Panas yang turut memberikan komen mengenai persembahan peserta. Nyanyian lagu ‘Akai-Akai’ oleh Melissa Francis menutup tirai konsert Getaran Jiwa minggu ini.

Dihoskan oleh Sissy Imann dan Jiggy, program terbitan TVS dengan sokongan kerajaan Sarawak ini bersiaran langsung selama 1 jam 45 minit bermula 8.45 malam untuk pusingan separuh akhir.

Sebelum itu, pada jam 7.30 malam, kapsul Debaran Jiwa turut disiarkan menampilkan barisan personaliti TVS, Fattahbolh dan Siti Zawawi. Getaran Jiwa menawarkan hadiah terkumpul sebanyak RM60,000.

Siapakah dua lagi peserta yang akan kembali ke pentas Getaran Jiwa minggu hadapan?

Undi peserta kegemaran anda di https://getaranjiwakembali.online untuk beri mereka peluang kedua. Undian ‘GJ Kembali’ untuk Konsert Separuh Akhir 2 dibuka bermula 11 malam, 25 November 2022 sehinggalah 12.00 tengah malam, 30 November 2022 (Rabu).

Selain ditayangkan langsung di saluran 122 Astro dan MYTV, orang ramai turut berpeluang menonton konsert mingguan Getaran Jiwa di Stadium MBKS.

Ikuti laman media sosial Getaran Jiwa  (https://linktr.ee/getaranjiwa) untuk maklumat lanjut.

Oleh Mohd Neenatul Aizal

See author's posts


Peruntukan tambahan RM250 juta bantu kontraktor kecil

KUALA LUMPUR: Peruntukan tambahan sebanyak RM250 juta bagi penyelenggaraan Jalan Persekutuan khusus untuk manfaat kontraktor kecil Bumiputera dapat membantu kumpulan itu bangkit pascapandemik Covid-19 selepas terjejas dalam tempoh Perintah Kawalan Pergerakan.

Pengarah Urusan IZR VENTURES Muhammad Ridzwan Ab Manaf berkata, langkah kerajaan itu dapat kembali merancakkan sektor penyelenggaraan khususnya untuk syarikat kecil bumiputera sekali gus langkah positif untuk mengurangkan kemalangan akibat masalah jalan raya berlubang.

“Penambahan dana ini mungkin akan menjadi satu platform kepada kontraktor kecil untuk memajukan syarikat dan seterusnya dapat berdaya saing dengan syarikat lebih besar,” katanya ketika dihubungi Bernama.

Muhammad Ridzwan berharap peruntukan itu dapat disasarkan secara telus kepada kontraktor-kontraktor berkelayakan dan berpengalaman bagi memastikan kualiti kerja yang diberi memberi impak besar kepada pengguna jalan raya selain dapat mengelakkan kerja pembaikan yang berulang di lokasi sama.

Tambahan RM250 juta yang diumumkan Perdana Menteri Datuk Seri Anwar Ibrahim pada Selasa menjadikan peruntukan penyelenggaraan berkala pavemen Jalan Persekutuan dalam Belanjawan 2023, meningkat kepada RM1 bilion.

Menurut Anwar, kerajaan amat memahami kepentingan dan keperluan penyelenggaraan berkala di Jalan Persekutuan supaya jalan sentiasa selamat dan selesa untuk kegunaan rakyat, khususnya melibatkan masalah jalan raya berlubang sebagai antara penyumbang kepada kemalangan jalan raya.

Sementara itu, Pengarah WZS Builders Sdn Bhd Wan Zairul Shah berkata, tambahan peruntukan itu merupakan inisiatif yang bagus kerana ia dapat memastikan keselamatan pengguna jalan raya dan lebuh raya lebih terjamin.

“Tambahan peruntukan itu perlu digunakan sebaiknya agar keselamatan pengguna menjadi keutamaaan kerajaan dan memastikan peruntukan sampai sepenuhnya tanpa melibatkan broker sebagai orang tengah.

“Takut apabila perkara ini (penglibatan broker) berlaku, kos akan meningkat dan kualiti kerja tidak seperti yang ditetapkan dalam kontrak. Apabila perkara ini berlaku yang rugi ialah rakyat,” katanya.

Justeru, Wan Zairul mencadangkan penglibatan pertubuhan bukan kerajaan (NGO) banteras rasuah dalam proses agihan peruntukan berkenaan bagi memastikan ia dilakukan secara adil. – Bernama

See author's posts


Jurulatih jaguh pecut negara akan dibincang – MSN

KUALA LUMPUR: Soal sama ada dua jaguh pecut negara Muhammad Haiqal Hanafi dan Khairul Hafiz Jantan akan terus kekal berlatih di bawah kendalian Pengarah Teknikal Kesatuan Olahraga Malaysia (KOM), Dwayne Miller akan dibincang dalam masa terdekat.

Ketua Pengarah Majlis Sukan Negara (MSN), Datuk Ahmad Shapawi Ismail berkata, perbincangan itu bakal melibatkan jurulatih mereka Mohd Poad Md Kassim dan Miller.

Menurut Ahmad Shapawi, perkara tersebut perlu dibincangkan dalam suasana semangat kekeluargaan.

“Soal untuk kita tetapkan masa depan Haiqal dan Hafiz (Khairul Hafiz) itu akan dibincangkan bersama jurulatih terlibat.

“Kita akan lihat perkembangan latihan dan laporan daripada Miller untuk apa rancangan seterusnya.

“Kedua-dua jurulatih mempunyai peranan dan tugas masing-masing yang perlu dipenuhi.

“Sebaiknya perkara ini kita bincang sebagai keluarga jurulatih dalam kita memberi yang terbaik kepada atlet,” katanya kepada pemberita pada Majlis Penyerahan Jalur Gemilang Kepada Atlet Negara sempena Hari Kebangsaan Ke-63 di MSN di sini, semalam.

Kedua-dua pemenang pingat emas acara 100m Sukan SEA, Khairul Hafiz (KL 2017) dan Muhammad Haiqal (Filipina 2019) itu kini berlatih bersama Miller susulan perancangan KOM untuk menempatkan secara berpusat kesemua atlet pecut elit kebangsaan di bawah kendalian jurulatih berasal dari Amerika Syarikat itu.

KOM sebelum ini menjelaskan keputusan meletakkan kedua-dua atlet itu di bawah kendalian Miller bukan berniat ‘merampas’, sebaliknya hanya ingin memberikan yang terbaik.

Dalam pada itu, Ahmad Shapawi berkata keputusan itu antara lain bagi memberi fokus terhadap usaha memperkukuhkan kuartet 4x100m negara.

“Dalam memastikan mereka dapat tampil cemerlang sebagai satu pasukan, berlatih bersama dalam satu kumpulan merupakan satu kaedah yang baik,” katanya.

Berasal dari Amerika Syarikat, Miller mempunyai pengalaman lebih 30 tahun dalam bidang kejurulatihan dan pernah membantu atlet Amerika Syarikat LaShawn Merritt merangkul dua emas pada Sukan Olimpik 2008 di Beijing dalam acara 400m dan 4x400m dengan memecahkan rekod Olimpik. -Bernama

See author's posts